19:35, 7 октябрь 2021 версияһы\n5161 байт өҫтәлгән , 7 месяцев назад\n19:33, 7 октябрь 2021 версияһы (төҙәтеү)\n19:35, 7 октябрь 2021 версияһы (төҙәтеү) (кире алыу)\n== '''НӘФЕЛ НАМАҘҘАРЫ''' ==\n1.Икенде үә йәсих намаҙҙары алдынан дүртәр рәҡәғәт нәфел намаҙҙары уҡыу, йәнә йәсих һәм өйлә намаҙҙарынан һуң һуңғы икешәр рәҡәғәт сөннәттәрҙе дүртешәр итеп уҡыу-сөннәт дәрәжәһендәге күп сауаплы ғәмәл.\n2.Намаҙ уҡыу мәкруһ булмаған ваҡытта икешәр, дүртәр, алтышар йә һигеҙәр рәҡәғәт нәфел намаҙҙары уҡыу мөстәхәбтер.\n3.4,6,8 рәҡәғәтле нәфел намаҙҙарының һәр ҡағдәһендә салауат менән доға уҡыу тейеш.\n4.Ниәт ҡылып керешелгән нәфел намаҙын уҡып бөтөрөү үәжиб, намаҙҙы боҙоу харам. Әгәр боҙола, һуңынан ҡаҙа ҡылыу тейеш.\n5.Юлда, ат өҫтөндә барғанда нәфел намаҙы уҡый барыу дөрөҫ. Ул саҡта Ҡиблаға ҡаршы уҡыу шарт түгел-юлы ҡайһы тарафҡа барһа, шул яҡҡа табан уҡыу дөрөҫ була.\n'''6.Нәфел намаҙҙарының мәшһүрҙәре ошолар''': 1) Хәжәт намаҙы; 2) Истискә намаҙы; 3) Тәүбә намаҙы;4) Хәүеф намаҙы; 5)Көсөф намаҙы; 6)Хөсөф намаҙы; 7)Сәфәр намаҙы; 8) Шөкөр намаҙы; 9) Ишрәк намаҙы; 10) Ҙөхә намаҙы; 11) Әүүәбин намаҙы; 12) Тәһәжжүд намаҙы; 13) һәүел намаҙы; 14) Мәсет намаҙы; 15) Истихәрә намаҙы.\n7.Хәжәт намаҙы-Аллаһы тәғәләнән бер мораҙға ирештереүҙе һорап, доға ҡылыр алдынан уҡыла торған ике рәҡәғәтле нәфел намаҙы.\n8.Истискә намаҙы-ҡоролоҡ йылында Аллаһы тәғәләнән ямғыр һорап, доға ҡылыр өсөн уҡыла торған ике рәҡәғәтле нәфел намаҙы. Был намаҙ ҡырҙа уҡылыр.\n'''Истискә намаҙынан һуң, ошоно уҡып, доға ҡылына:'''\n«Аллаһүммә әски ғибәәдәки үәрхәм бәһәәимәк. Аллааһүммә әмәртәнә бидуғаа, икә үә үәғәттәнәә би, ижәәбәтикә фәҡәдэ- дәғәүнәәкә кәмәә әмәртәнәә фә әжибэнәә кәмәә үәғәттәнәә. Аллааһүммә илләм тәрхәм лиәнфүсинәә ликәҫрәти ҙүнүбинәә фәрхәм сибэйәәнәнәә үә бәһәә, имәк».\n'''Мәғәнәһе:''' Йә, Рабби, ҡолдарыңды һуғар, хайуандарыңа Рәхмәт ҡыл. Йә, Рабби, беҙгә доға ҡылырға бойорҙоң һәм ҡабул итергә вәғәҙә бирҙең. Инде беҙ һиңә Үҙең «бойорғанса доға ҡылабыҙ, шулай булғас инде һин, вәғәҙәң буйынса беҙҙең доғабыҙҙы ҡабул ҡыл. Йә, Рабби, әгәр ҙә гонаһтарыбыҙ күп булыу сәбәпле үҙебеҙгә Рәхмәт ҡылмаһаң, гонаһһыҙ сабыйҙарыбыҙға үә хайуандарыңа Рәхмәт ҡыл.\n9.Әгәр тәүге көн истискә намаҙын уҡып та, ямғыр яумаһа, йәнә ике көн шул рәүешле истискә ҡылырҙар.\n10.Ҡырҙа истискә ҡылған саҡта ямғыр яуа башлаһа, баш киемдәрен сисеп, баштарын ямғыр аҫтында тоторҙар, Аллаһы тәғәләгә шөкөр ҡылырҙар.\n11.Тәүбә намаҙы-гонаһтар өсөн үкенеп, тәүбә ҡылыр өсөн уҡыла торған ике рәҡәғәтле нәфел намаҙы.\n'''Уны уҡығандан һуң ошо истиғфәр ҡылыныр:''' «Әстәғфируллааһ. Әстәғфируллааһә. Әстәғфируллааһә тәғәәләә мин күлли ҙәмбин үә әҙнәбэтүһү ғәмдәү үә хата, ән сирраү үә минәҙ-ҙәмбил-ләҙии ләә әғләмү иннәкә әнтә ғәлләәмүл-ғүйүүбэ».\n'''Мәғәнәһе:''' Аллаһы тәғәләнән мине барлыҡ гонаһтарымдан ярлыҡауын теләйем, юрамал ҡылған гонаһтарымдан да, хаталыҡ менән ҡылған гонаһтарымдан да, йәшерен ҡылған гонаһтарымдан да үә йәнә Аллаһы тәғәләгә белеп ҡылған гонаһтарымдан да тәүбә ҡыламын, йәғни үкенескә ҡайтамын. Әй, Аллаһы, һин ғәйептәрҙе лә белеүсеһең.\nСығанағы — «https://ba.wikibooks.org/wiki/Махсус:Сравнение_версий/24198»


Кочкиндың килем йортон емергәндәр | ГТРК «Башкортостан» — Новости Уфы и РБ\n02 сентября 2015 — 15:35\nБөгөн Аксаков һәм Чернышевский урамдары киҫелешендә урынлашҡан Тарихи йорт 20-се быуат башында төҙөлгән. Белгестәр әйтеүенсә, яҡынса 1910 йылда уға нигеҙ һалынған. Ваҡытында бина Кочкиндың килем йорто булған. Бер нисә йыл элек торлаҡ янған һәм кешеләрен күсергәндәр. Һуңынан мәҙәни ҡомартҡының ишек-тәҙрәләрен ҡатып ҡуйғандар. Яҡынса мәғлүмәттәр буйынса, әлегә билдәһеҙ ойошма тарихи объектты емереп, күп ҡатлы бина төҙөргә ниәтләй. Экскаватор тарихи йорттоң көньяҡ стенаһын емергән. Техника водителен полиция хеҙмәткәрҙәре алып киткән. Ваҡиға буйынса тикшереү бара.


16 Октябрь 2017, 16:18\nБала саҡ! Йәшлек миҙгелдәре! Матур хәтирәләргә бай булырға тейеш ваҡыт бит ул. Ә бына быуатҡа яҡын элек тыуғандар өсөн ул ҙур ғазаптар менән бәйле.\nБала саҡ! Йәшлек миҙгелдәре! Матур хәтирәләргә бай булырға тейеш ваҡыт бит ул. Ә бына быуатҡа яҡын элек тыуғандар өсөн ул ҙур ғазаптар менән бәйле. Улар уйнап үҫмәгән. Иртә таңдан ҡараңғы төнгәсә тылда хеҙмәт иткән: ҡырҙа эшләгән, урман киҫкән... Ниндәй генә ауырлыҡтар күрһәләр ҙә уфтанмаған. Һәм бөгөн беҙ улар менән аралашыу бәхетенә эйә. Әгәр ҙә улар булмаһа, кем ул йылдарҙы иҫкә алыр, ысын дөрөҫлөктө һөйләр ине икән.\nӘлеге ваҡытта районыбыҙҙа оло юбилейҙарын – 90 йәшен билдәләүсе 90-дан артыҡ кеше йәшәй. Шулай уҡ 100 йәшлектәр һәм быуат сиген уҙыусылар ҙа бишәү.\nОшо көндәрҙә Исламбахты ауылында ғүмер кисереүсе Мөкәрәмә Ғә-лимулла ҡыҙы Шәкүроваға 90 йәш\nтулыу айҡанлы Кремлдән ҡотлау хаты ебәргәндәр. Хатты шәхсән тапшырырға хакимиәт вәкилдәре һәм райондың ветерандар советы рәйесе Нуриәхмәт Маннапов килде. Улар Мөкәрәмә апайға хатты, иҫтәлекле бүләктәрен тапшырҙы һәм сәләмәтлек, тыныс ҡартлыҡ теләне. Хатта илебеҙ Президенты үҙ иленә тоғро хеҙмәт иткәне өсөн ҙур рәхмәт белдергән.\nБөгөн Мөкәрәмә әбей яңғыҙы ғүмер кисерә, әммә ике ейәне, алты бүләсәһе өсөн шатланып йәшәй ул.\nЮбилярҙың тормошонда иҫкә алырлыҡ ваҡиғалар күп. Үҙ ғүмерендә ниндәй генә ауырлыҡтар күрмәгән дә, ниндәй генә ҡаршы-лыҡтарға осрамаған ул. 1927 йылда Бишбүләк районы Вәхит ауылында тыуған.\n– Алты балалы, ябай колхозсы ғаиләһендә икенсе бала булып донъяға килдем. Ағайым ғәрип, аяҡһыҙ. Атайым һуғышка киткән-дә бишәү инек, ул киткәс, тағы бер һеңлебеҙ тыуҙы. Атай һуғыштан әйләнеп ҡайтманы. Ағай ҙа һуғыш ваҡытында үлеп китте. Атай – ағайҙың, ағай атайҙың үлгәнен белмәйсә, китеп барҙылар, – тип һөйләй юбиляр.\n– Нисә синыф белемегеҙ бар? Мәктәптән ҡала, тағын ҡайҙа ла булһа уҡынығыҙмы?\n– 9 синыф бөтөрҙөм, башҡаса уҡый алманым. Атай ҙа булмағас, кесе туғандарҙы ҡарарға кәрәк ине. Рус телен белмәү ҙә ҡамасаулағандыр инде.\n– Ҡайҙа, кем булып эшләнегеҙ?\n– Көн-төн тимәй, ал-ял белмәй, ниндәй эш бар, барыһын да эшләнек: сәсеү ҙә сәстек, ер ҙә эшкәрттек. Икмәкте йыйып фронтҡа ебәрә инек, үҙебеҙгә ашау теймәне тиерлек. Әле бит мин үҙем генә түгел, туғандарым да бар. Улар менән дә бүлешә инек.\n– Тормошҡа ҡасан сыҡ-тығыҙ?\n– 1947 йылда бер белмәгән ке-шегә, районыбыҙҙың Туҡай ауылына кейәүгә бирҙеләр. Бөтәһе лә яҡшы ине кеүек, ҡыҙым тыуҙы, бейемем дә һәйбәт кеше ине, тик йәшлегем менән хаталанып, яратмаған кеше менән торғансы тип, әсәйемдәр янына ҡайтып киттем. Ике йыл ғына тороп ҡалдыҡ, ҡыҙыбыҙ биш айлыҡ ине. Биш-алты йыл ауылда һауынсы булып эшләнем.\n– Беҙҙең яҡтарға, алыҫ саҡ-рымдарҙы яҡын итеп, нисек килеп сыҡтығыҙ?\n– 1954 йылда Йәрмәкәй районы Исламбахты ауылына буласаҡ ирем Ғайса Ғәбделхәйер улы Шәкүров килеп алып китте. Уның апаһы беҙҙең күршелә торған. Әсәләре мине күреп оҡшатҡан да, ҡайтып һөйләгән булған. Ул мине ағаһы менән килеп алды. Уның да икенсегә ғаилә ҡороуы ине, беренсеһе менән балалары булмағас айырылышҡан, беҙҙең дә уртаҡ балабыҙ тыуманы. 59 йыл бергә ғүмер иттек. Башта бригадир булып эшләне, унан һуң йылҡы ҡараусы итеп ҡуйҙылар, тырыш ине, ара-быҙҙан киткәненә лә өс йыл.\nӘңгәмәгә Исламбахты ауылы ветерандар советы рәйесе Илдус Минажев та ҡушылды:\n– Мөкәрәмә апай – игелекле, изге күңелле, мәрхәмәтле еңгә, тырыш һәм хәстәрлекле тормош иптәше булды. Ярҙам һорап килһәң, бер ҡасан да кире бороп сығарманы. Хеҙмәттә лә һәр ваҡыт алдынғылар иҫәбендә ине. Ауылда уны барыһы ла хөрмәт итә. Мөкәрәмә апай, һеҙҙе юбилейығыҙ менән ысын күңелдән ҡотлап, шуны әйтәһе килә, сә-ләмәтлек, тыныс, ҡайғы-хәсрәтһеҙ оҙон ғүмер һеҙгә. Тағы оҙаҡ йылдар шулай беҙҙе һөйөндөрөп йәшәүегеҙҙе теләйбеҙ.\nЭйе, тырыш булғас ауылдаштары ла бик ихтирам итә уны, һәр ваҡыт өлгө итеп ҡуя.\n– Мөкәрәмә Ғәлимулловна, әйтегеҙ әле, оҙаҡ йәшәүегеҙҙең сере нимәлә?\n– Беҙҙең осорғолар үлән менән туҡланып, нығып ҡалған, күрәһең, Был, беренсенән. Икенсенән, хәрә-кәтләнергә кәрәк. Мин сирләйем тип, ҡул ҡаушырып, тәҙрәнән генә ҡарап, моңайып ултырырға яратмайым. Ятып ҡына торһаң, мәңге был йәшкә тиклем йәшәп булмай. Хәрәкәттә – бәрәкәт, тигән бит халыҡ мәҡәле. Аҙ ғына булһа ла хәрәкәтләнергә, эште ташламаҫҡа кәрәк. Мин үҙем кешеләр менән уртаҡ тел табып йәшәнем, шуға күрә ҡартлыҡҡа бирешмәйем. Пенсияға сыҡҡандан һуң да биш-алты йыл эшләнем, сәләмәтлегем генә ҡаҡшап, эштән туҡтарға мәжбүр булдым, күҙҙәрем насарланды.\nБыл йәшкә тиклем йәшәрмен тип бер ҡасан да уйламаған инем, Алла-ға шөкөр. Ҡыҙым менән кейеүемә ҙур рәхмәт. Улар ҡайтып һәр ваҡыт ярҙам итеп тора, мин дә уларҙа йыш ҡунаҡ булам. Ейәндәрем шатландыра, бүләсәләрем дә, барыһы да ҡайтып йөрөй.\nЭйе, өлкәндәргә күп кәрәкмәй, аҙ ғына иғтибар ҙа улар өсөн ҙур шатлыҡ. Улар беҙҙе тырышып үҫтергән кеүек, беҙ ҙә уларға ҙур иғтибар бирергә тейеш. Шуны онотмаһаҡ ине.


Косово географияһы — Башҡорт Википедияһы\nКосово географияһы Викимилектә\nКосово Республикаһының физик картаһы\nКосово Республикаһы — Европаның көньяҡ-көнсығышында Балҡан ярымутрауында урынлашҡан өлөшләтә танылған дәүләт.\nМайҙаны — 10 887 км², халҡы — яҡынса 2,2 миллион кеше.\nДиңгеҙ кимәленән уртаса бейеклеге — 550 метр тирәһе. Косово башлыса тауҙар менән ҡапланған, иң бейек нөктәһе — Албания менән сик буйында урынлашҡан Джяравица тауы (бейеклеге — 2656 метр). Шар-Планина тауҙары көньяҡта һәм көньяҡ-көнсығышта Македония Республикаһы сиге уйлап урынлашҡан. Башлыса Сербияла ятҡан Капаоник тауҙары Косовоның төньяҡ өлөшөн биләй. Республиканың баш ҡалаһы Пришитинанан көнбайышҡа табан ятҡан Дреница убалы өлкәһе ике тигеҙлекте айырып тора — көнбайыштан Аҡ Дрин йылғаһы буйлап һуҙылған Метохия тигеҙлеге һәм көнсығыштан Ситница йылғаһы буйлап һуҙылған Косово яланы тигеҙлеге.\nКосово биләмәләрендә бер нисә ҙур йылғалар бар: Аҡ Дрин, Ситница, Көньяҡ Морава һәм Ибар. Уларҙан иң оҙоны — Аҡ Дрин (оҙонлоғо 175 км), ул Албанияның Кукес ҡалаһы эргәһендә Ҡара Дрин йылғаһы менән ҡушыла һәм Дрин йылғаһын барлыҡҡа килтерә. Аҡ Дрин йылғаһы бассейнының майҙаны 4964 км² тәшкил итә.\nИң ҙур һыу ятҡылығы — Газивода һыуһаҡлағысы, уның күләме — 380 млн м³. Икенсе урында 113 млн м³ күләме менән Радонич һыуһаҡлағысы тора. Республикала Батлава (40 млн м³) һәм Бадовац (26 млн м³) күлдәре бар.\nРадовац ауылы янында Аҡ Дрин йылғаһындағы шарлауыҡ (бейеклеге 25 метр).\nМетохияла урынлашҡан Мируша шарлауыҡтары.\nДиңгеҙгә сығыу юлы юҡ, әммә ул Адриатик диңгеҙҙән алыҫ булмаған урында урынлашҡан. Климаты дымлы континенталь. Был төбәк өсөн йылы йәй һәм һалҡын, ҡарлы ҡыш хас. Максималь йәйге температура — +30 °C, минималь ҡышҡы температура — −10 °C.\nХалҡы — яҡынса 2,2 миллион кеше. Иң ҙур ҡала — республиканың баш ҡалаһы Приштина (яҡынса 200 мең кеше), икенсе урында — Призрен (180 000). Халыҡ тығыҙлығы — яҡынса 200 кеше/км2. Этник составы: башлыса албандар (88 %), сербтар (7 %), шулай уҡ төрөктәр, босняктар һәм сиғандар йәшәй.\n↑ Geography 2013 йылдың 10 май көнөндә архивланған.\nhttps://ba.wikipedia.org/w/index.php?title=Косово_географияһы&oldid=1054299 ҡабул ителгән


Улар төбәк матур булһын өсөн тырыша\n16 Июль , 15:29\nБарған һайын ҡыйғыларҙың яңы эштәрен, ҡаҙаныштарын күреп ҡыуанып ҡайтабыҙ. Был юлы ла район үҙәге Үрге Ҡыйғы төҙөлөш майҙанын хәтерләтә ине. “Уңайлы ҡала мөхитен булдырыу” төбәк проекты буйынса Совет урамында үҙәк аллеяны төҙөкләндереү эштәренең ҡыҙған мәленә тура килдек. Төҙөлөш эштәрен “Ҡыйғы Коммунальщик” йәмғиәте алып бара.\n“Ҡыйғы Коммунальщик” күп йүнәлешле компанияһына Ильяс Усманов етәкселек итә. Ойошма торлаҡ-коммуналь хужалыҡ өлкәһендә инде ун йылдан ашыу эшләй: торлаҡ фондын хеҙмәтләндерә һәм йылылыҡ менән тәьмин итә. 36 кешенән торған коллектив бер эштә лә һынатмай. Бында үҙ һөнәренең оҫтаһы булған белгестәр тупланған. Әлбиттә, предприятиеның был ҡаҙаныштарында Ильяс Ромен улының өлөшө баһалап бөткөһөҙ.\nКомпания Үрге Ҡыйғы ауылындағы күп фатирлы 34 йортто хеҙмәтләндерә. Был йорттарҙағы 548 фатирҙа 1060 кеше йәшәй. Предприятие йорттарҙың фасадтарына, подъездарына һәм баҫҡыс майҙансыҡтарына ағымдағы ремонт эштәрен башҡара.\nОйошманың Үрге Ҡыйғыла урынлашҡан ике газ ҡаҙанлығы барлыҡ бюджет ойошмаларын һәм күп фатирлы йорттарҙы, шулай уҡ район үҙәге буйлап һуҙылған 6,2 саҡрым оҙонлоғондағы йылылыҡ селтәрен хеҙмәтләндерә. Халыҡты йылылыҡ менән тотҡарлыҡһыҙ тәьмин итеү өсөн ҡорамалдарҙы яңыртыу өҫтөндә лә эш алып барыла.\nБылтыр инвестиция программаһына ярашлы Туймазы ҡаҙанлыҡ ҡорамалы заводында етештерелгән һәм 95-96 процент файҙалы хеҙмәт коэффициентына эйә булған “RSD-2500” ҡаҙанлығы урынлаштырылған. Әле уны тест тәртибендә файҙаланыу бара.\n“Ҡыйғы Коммунальщик” Ҡыйғы һәм Мәсетле райондарының үҙәк район дауаханаларына кер йыуыу хеҙмәте лә күрһәтә. Компания киләсәктә халыҡҡа “химчистка” хеҙмәтен күрһәтеүҙе асырға йыйына.\nБылтыр предприятие, Ҡыйғы район хакимиәте заказы буйынса “Заманса ҡала мөхитен булдырыу” программаһын бойомға ашырып, мәҙәниәт паркының өсөнсө сираттағы ремонт һәм Сәскә урамындағы яңы парк төҙөлөшө эштәрен алып барған. Мәҙәниәт паркында сәхнә, “Ярашыу эскәмйәһе” арт-объекты, арка, япма һәм башҡа ҡорамал урынлаштырылған.\n“Башҡорт ихаталары” программаһы нигеҙендә Электр урамындағы 1-се һәм 3-сө йорттар янында юл ремонтлана, автотранспорт өсөн туҡталҡа, балалар майҙансығы, кер киптереү урыны эшләнә, биләмәне яҡтыртыу һәм видеокүҙәтеү ҡорамалы ҡуйыла. Был эштәр өсөн бөтәһе 3 миллион 617 мең һум аҡса бүленгән. Бынан тыш, компания “Төбәк операторы” фонды иҫәбенән бүленгән 855 мең һум аҡсаға күп фатирлы йорттарҙа дүрт подъезға капиталь ремонт эшләгән, ә инде ике подъезды үҙ иҫәбенә рәткә килтергән.\nӘйтергә кәрәк, “Ҡыйғы Коммунальщик” инде өс йыл рәттән районда Яңы йыл байрамы майҙанын биҙәй. Компанияның уңған эшсәндәре тыуҙырған әкиәт донъяһын хәтерләткән был төп боҙ ҡаласығы 2019 йылда республика конкурсында өсөнсө урынды яулаған.\nРайондың үҙендә теркәлгән һәм урындағы халыҡҡа эш урындары булдырған “Ҡыйғы Коммунальщик” предприятиеһының райондың социаль именлегенә индергән өлөшө баһалап бөткөһөҙ. Ысынлап та, уның эшен башҡаларға өлгө итеп ҡуйырлыҡ. Компанияның 2019 һәм 2020 йылдарҙа “Һөнәре буйынса иң яҡшыһы” республика конкурсында еңеүгә өлгәшеүе ошо хаҡта һөйләй ҙә.\nРәмилә МУСИНА. Автор фотолары.


Оло ерҙән айырылған ауыл - GTRK.TV — Новости Уфы и РБ\nОло ерҙән айырылған ауыл\nӨфө районы Крючевка ауылында йәшәүселәрҙе лә ташҡын оло ерҙән айырҙы. Бөгөн һыу кимәле тағы ла күтәрелгән. Ауылға илткән берҙән-бер юл һыу ағҫтында ҡалған. Крючевкала йәшәүселәргә был күпер күрше ауылдарға сығыр өсөн берҙән-бер юл. Халыҡ машиналарын бер-нисә саҡрым алыҫлыҡта ҡалдырырға мәжбүр. Сөнки ауылға үткән юл аша ташҡын һыуҙары аға.Ауыл халҡы әйтеүенсә, был юлды былтыр ғына һалғандар. Хәҙер инде ул эшлектән сыҡҡан. Көндәр йылыныу менән һыу кимәле тағы ла күтәрелһә, юлды бөтөнләй йыуып алып китеүе ихтимал. Бындай хәл йыл да ҡабатлана ти, урындағы халыҡ. Ирегән ҡар һыуҙарынан барлыҡҡа килгән йылға кәм тигәндә лә бер ай буйына аға. Шундай уҡ хәл Булгаково биләмәһендә лә ҡабатланыуы ихтимал. Унда Өршәк йылғаһы ярҙарынан сыҡҡан. Әгәр ҙә йылғаның кимәле тағы ла 1 метрға күтәрелһә, күперҙе ябырға тура киләсәк. Өфө районының Волково ауылында көслө ташҡын урындағы күперҙе уртаға ярған. Хәҙер иһә ауылдың икенсе ярына сығыр өсөн, халыҡ урау юлдан йөрөргә мәжбүр. Белгестәр әйтеүенсә, яҙғы ташҡын бер-нисә аҙна дауам итәсәк. Ҡотҡарыусылар һыуға яҡын йәшәүселәргә иғтибарлыраҡ һәм уяу булырға саҡыра.


Әл-Әнғәм сүрәһе - Wikisource\n← Әл-Мәида сүрәһе Ҡөрьән\nавтор Мөхәммәт Кәрим Әл-Әғрәф сүрәһе →\n6. ӘЛ-ӘНҒӘМ (МАЛ-ТЫУАР) СҮРӘҺЕ\n1. Күктәрҙе һәм Ерҙе яратҡан, ҡараңғылыҡты һәм нурҙы яһаған Аллаға маҡтау! Ә унан һуң иман килтермәгән кешеләр үҙ раббыларына тиңләштерәләр.\n2. Ул — шулдыр: һеҙҙе балсыҡтан яратты, шунан һуң уаҡыт билдәләне, билдәләгән уакыт Уның ҡулында. Ә бынан һуң шикләнәһегеҙ!\n3. Ул — күктәрҙә һәм Ерҙә Алла. Һеҙҙең йәшергән нәмәгеҙҙе лә, һәм асыҡ нәмәгеҙҙе лә белә, һәм һеҙҙең ҡаҙанғанығыҙҙы ла белә.\n4. Раббыларының аяттарынан ниңдәй генә аят килһә лә, улар унан йөҙ сөйөрҙөләр!\n5. Уларға хәҡиҡәт килгәс, улар уны ялған һананылар. Улар көлөп мыҫҡыллаған нәмәләре тураһында уларға хәбәр киләсәк әле!\n6. Беҙ уларға тиклем ни саҡлы быуындарҙы һәләк иткәнде улар әллә күрмәнеләрме? Һеҙҙе нығытҡанға ҡарағанда ла нығыраҡ итеп Беҙ уларҙы Ер йөҙөндә нығыттыҡ, уларға мул ямғырҙар менән Күкте ебәрҙек, һәм уларҙа йылғаларҙы аға торған иттек, ә һуңынан гонаһтары өсөн уларҙы һәләк иттек һәм уларҙан һуң икенсе быуынды бар ҡылдык.\n7. Әгәр Беҙ һиңә ҡиртасҡа яҙылған китап иңдерһәк, иман килтермәгән кешеләр ҡулдары менән тотоп ҡарарҙар ине лә: «Был — асыҡтан-асыҡ сихыр ғына бит»,— тип әйтерҙәр ине.\n8. Һәм улар: «Уға фәрештә ебәрелгән булһа ине!»— тип әйтерҙәр. Әгәр Беҙ фәрештә ебәргән булһаҡ, эш хәл ителгән булыр ине, һәм бынан һуң уларға кисектерелмәҫ ине.\n9. Әгәр Беҙ уны [бәйғәмбәрҙе] фәрештә итһәк, уны ир кеше рәүешендә итер инек һәм үҙҙәре ҡаплап ҡараңғылатҡанды уларға ҡараңғылатыр, аңлашылмаусан итер инек.\n10. Улар һиңә ҡәҙәр булған рәсүлдәрҙе мыҫҡыл иттеләр, һәм уларҙан көлгән кешеләр үҙҙәре көлгән нәмәгә тарынылар.\n11. «Ер йөҙөндә йөрөгөҙ һәм шунан ялған тип һанаған кешеләрҙең яҙмыштары нисек булғанын ҡарағыҙ!» — тип әйт.\n12. Әйт: «Күктәрҙә һәм Ерҙә булған нәмәләр кемдеке?» Әйт: «Алланыҡы! Ул Үҙенә рәхмәт тейешле тапты, Ул һеҙҙе һис шикһеҙ буласаҡ ҡиәмәт көнөнә йыйыр. Үҙ-үҙҙәренә зыян килтергән кешеләр иман килтермәйҙәр.\n13. Төндә йәшәгән дә, көндөҙ йәшәгән дә — Алланыҡы. Ул ишетеүсе, белеүсе».\n14. «Әллә мин күктәрҙе һәм Ерҙе барлыҡҡа килтереүсе Алланан башҡа үҙемә икенсе яҡлаусы тотормонмо? Ул туҡландыра, ә Уны туҡландырмайҙар»,— тип әйт. «Миңә беренсе мосолман булырға әмер ителде. Күп илаһҡа табыныусыларҙан булмағыҙ!» — тип әйт.\n15. «Мин, әгәр Раббымдың ҡушҡанын тыңламаһам, бөйөк көндөң ғазабынан ҡурҡам!» — тип әйт.\n16. Шул көндө ул [ғазап] кемдән ситләштерелһә, Ул уны ғәфү иткән булыр. Был — оло табыш!\n17. Әгәр һиңә Алла берәй бәлә-ҡаза менән ҡағылһа, Алланан башҡа унан һис бер ҡотҡарыусы булмаҫ. Ә әгәр Алла һиңә хәйерле нәмә менән тейһә — Алла һәр нәмәгә ҡөҙрәтле!\n18. Ул Үҙенең ҡолдары өҫтөнән хакимлыҡ итә. Ул хикмәтле, хәбәрҙар!\n19. Әйт: «Шаһитлыҡ яғынан ниндәй нәмә олораҡ?» Әйт: «Алла һеҙҙең менән минең арамда шаһит. Миңә был Ҡөрьән һеҙҙе һәм ул барып еткән кешеләрҙе иҫкәртеү-өгөтләү өсөн үәхи ителде. Ә бит һеҙ Алла менән тағы икенсе илаһтар бар тип шаһитлыҡ итмәйһегеҙме ни?» Әйт: «Мин шаһитлыҡ ҡылмайым». Әйт: «Ул — берҙән-бер илаһ, һәм һеҙҙең Уға тиңдәш тотоуығыҙға мин ҡатнашмайым!»\n20. Беҙ китап биргән кешеләр быны үҙ улдарын белгән кеүек белә. Үҙ-үҙҙәренә зыян килтергән кешеләр иман килтермәйҙәр.\n21. Аллаға яла яҡҡандан йәки Беҙҙең аяттарыбыҙҙы ялған һанаусынан да залимыраҡ кеше юҡ! Ысынлап та, залимдар бәхетле булмаҫ!\n22. Ул көндө уларҙың барыһын да йыйырбыҙ һәм Уға тиңдәш тотҡан кешеләргә: «Һеҙ уйлап сығарған тиңдәштәрегеҙ ҡайҙа?»— тип әйтербеҙ.\n23. Шунан уларҙың: «Беҙҙең Раббыбыҙ Алла менән ант итәбеҙ, беҙ мөшриктөрҙән булманыҡ»,— тип әйтеүҙән башҡа фетнәләре булмаҫ.\n24. Ҡара, нисек улар үҙ өҫтәренә ялғанды һөйләйҙәр, һәм уларҙың уйлап сығарған нәмәләре уларҙан юғалды!\n25. Улар араһында һине тыңлаусылар ҙа бар, ләкин Беҙ, улар уны аңламаһын өсөн, күңелдәренә ҡорма ҡорҙоҡ, ә ҡолаҡтарын һаңғырауландырҙыҡ. Улар һәр аятты күрә, әммә иман килтермәй. Улар һинең яныңа һүҙ көрәштереү өсөн килгәндә, кафырҙар: «Был фәҡәт әүәлгеләрҙең әкиәттәре генә бит!» — тип әйтәләр.\n26. Улар уға эйәреүҙән тыялар һәм үҙҙәре лә унан алыҫлашалар, әммә тик үҙ-үҙҙәрен генә һәләк итәләр һәм белмәйҙәр.\n27. Һин, улар ут алдына килтереп баҫтырылғас, уларҙың: «Аһ, әгәр ҙә беҙ кире ҡайтарылһаҡ ине! Раббыбыҙҙың аяттарын ялған тип иҫәпләмәҫ инек һәм беҙ ҙә иман килтергән кешеләрҙән булыр инек!» — тип әйтәсәктәрен курһәң ине.\n28. Эйе, улар алдында элек үҙҙәре йәшергән нәмәләре асыҡланды. Әгәр улар ҡайтарылһалар, улар элек унан үҙҙәре тыйылған нәмәгә ҡайтырҙар ине. Ысынлап та, улар алдаҡсы.\n29. Һәм улар: «Был — беҙҙең донъябыҙ ғына бар, һәм беҙ терелтеп күтәрелмәйәсәкбеҙ»,— тип әйттеләр.\n30. Һин уларҙы Раббылары ҡаршыһына килтерелгәс күрһәң ине. Алла уларға: «Был хәҡиҡәт түгелме ни?» — тип әйтер. «Эйе, хәҡиҡәт, Раббыбыҙ менән ант итәбеҙ!» — тип әйтерҙәр. Ул: «Кафыр булғанығыҙ өсөн ғазапты татығыҙ инде!» — тип әйтер.\n31. Алла менән осрашыуҙы ялған тип иҫәпләгән кешеләр зыян күрҙеләр, һәм иҫкәрмәҫтән [ҡиәмәт] сәғәте һуҡҡас: «Аһ, ниндәй ҡайғы беҙгә унда ҡулыбыҙҙан ысҡындырған өсөн!» — тип әйтерҙәр. Улар [гонаһ] ауырлыҡтарын йөкмәп барырҙар. Ах, ниндәй насар уларҙың йөкмәгән нәмәләре!\n32. Донъя тереклеге ул — уйын һәм күңел асыу ғыналыр, ә тәҡүәле кешеләргә ахирәт йорто хәйерлерәк. Әллә һеҙ уйлап еткермәйһегеҙме?\n33. Беҙ беләбеҙ, уларҙың әйткән һүҙҙәре һиңе көйөндөрә. Улар һине ялғансы тимәй бит, ләкин залимдар Алланың аяттарынан баш тарта.\n34. Һәм, инде һинән элек килгән рәсүлдәр ҙә ялғанға һаналды, улар ялғансыға һаналыуҙарына һәм интектерелеүҙәренә Беҙҙең ярҙамыбыҙ килгәнсе түҙҙеләр. Алланың һүҙен алмаштырыусы юҡ. Һәм һиңә рәсүлдәр тураһында хәбәрҙәр килде.\n35. Әгәр уларҙың йөҙ сөйөрөүҙәре һиңә ауыр булһа, һәм, әгәр Ер ярығын йәки Күккә баҫҡыс таба алһаң, килер инең һин уларға аят менән! Әгәр Алла теләһә, уларҙы тура юлда йыйыр ине, шулай булғас, наҙандарҙан булма һин!\n36. Ул тыңлаған кешеләргә яуап бирә, һәм Алла үлектәрҙе терелтә һәм һуңынан улар Уға ҡайтарылалар.\n37. Һәм улар: «Әгәр уға Раббыһынан берәр аят иңдерелһә ине!» — тиҙәр. Әйт: «Аят иңдерергә Алланың көсө етә, әммә уларҙың күбеһе белмәй бит!»\n38. Һеҙҙең кеүек өммәттәр рәүешендә булмаған Ер йөҙөндә хайуан һәм ике ҡанатында осоусы ҡош юҡ. Беҙ китапта бер нәмәне лә төшөрөп ҡалдырманыҡ, аҙаҡ улар Раббылары ҡаршыһына килтереләсәктәр.\n39. Беҙҙең аяттарыбыҙҙы ялғанға һанаған кешеләр ҡараңғылыҡта һаңғырау һәм телһеҙҙәр. Алла кемде теләһә, шуны юлдан яҙҙыра һәм кемде теләһә шуны тура юлда итә.\n40. Әйт: «Үҙегеҙ тураһында уйламанығыҙмы ни, әгәр һеҙгә Алланың ғазабы килһә йәки сәғәте һукһа, һеҙ Алланан башҡаны ярҙамға саҡырасаҡһығыҙмы ни, әгәр хәҡиҡәтте һөйләүсе булһағыҙ?»\n41. Эйе, һеҙ Уны ғына саҡыраһығыҙ, һәм, әгәр теләһә, һорағанығыҙҙан Ул һеҙҙе ҡотҡара, һәм һеҙ Уға тиңдәш иткән нәмәгеҙҙе онотаһығыҙ.\n42. Беҙ һинән элек тә рәсүлдәр ебәрҙек өммәттәргә, һәм Беҙ уларға ҡайғы һәм бәлә-ҡаза һалдыҡ — моғайын, улар буйһонорҙар!\n43. Уларға Беҙҙең ҡөҙрәтебеҙ килгән саҡта улар буйһонһалар ине! Әммә уларҙың күңелдәре ҡаты булды һәм эшләгән эштәрен уларға шайтан зиннәтләп күрһәтте.\n44. Иҫтәренә төшөрөлгән нәмәне онотҡас, Беҙ уларға һәр нәмәнең ишектәрен астыҡ. Һәм үҙҙәренә бирелгән нәмәләргә шатланған уаҡытта Беҙ уларҙы иҫкәрмәҫтән тотоп алдыҡ, һәм бына улар — өмөтһөҙ.\n45. Һәм золом эшләгән кешеләрҙең һуңғыһы киҫелде. Аллаға — ғәләмдәрҙең Раббыһына — маҡтау!\n46. Әйт: «Уйлап ҡаранығыҙмы һеҙ, әгәр Алла һеҙҙең ишетеү һәм күреү һәләтегеҙҙе алһа һәм һеҙҙең күңелдәрегеҙгә ҡорма ҡорһа, Алланан башҡа ниндәй илаһ һеҙгә быны эшләр?» — тип. Ҡара, нисек Беҙ аяттарҙы аңлатабыҙ! Унан һуң улар йөҙ сөйөрәләр.\n47. Әйт: «Уйлап ҡаранығыҙмы һеҙ үҙегеҙ тураһында, әгәр һеҙгә Алланың ғазабы иҫкәрмәҫтән йәки асыҡ рәүештә килһә, залим кешеләрҙән башҡалар һәләк ителерҙәрме ни?» — тип.\n48. Беҙ рәсүлдәрҙе тик һөйөнсөләү һәм өгөтләү-иҫкәртеү өсөн генә ебәрәбеҙ, әгәр берәү иман килтерһә һәм яҡшылыҡ эшләһә, уларға хәүеф тә юҡ һәм улар көйөнмәҫтәр ҙә!\n49. Беҙҙең аяттарыбыҙҙы ялғанға һанаған кешеләргә, боҙоҡ булғандары өсөн, ғазап тейер!\n50. Әйт: «Мин һеҙгә миндә Алланың хазиналары тип әйтмәйем, мин ғәйеп нәмәне белмәйем, һәм мин һеҙгә мин фәрештә тип әйтмәйем. Мин фәҡәт миңә үәхи ителгән нәмәгә генә эйәрәм». Әйт: «Һуҡыр менән күҙле берҙәй булырмы ни? Әллә һеҙ уйлап ҡарамайһығыҙмы ни?»\n51. Раббыларына йыйылыуҙан ҡурҡҡандарҙы шуның менән өгөтлә-иҫкәрт. Уларға Унан башҡа һаҡсы һәм яҡлаусы юҡ — моғайын, тәҡүәле булырҙар!\n52. Иртә һәм кис менән, Уның йөҙөнә ынтылып, Раббыларына доға ҡылғандарҙы ситкә ҡыума! Уларҙың хисаптары һис бер нәмәлә һинең өҫтөңдә түгел, һәм һинең хисабың һис бер нәмәлә уларҙың өҫтөндә түгел, уларҙы ҡыуып, һиңә залимдарҙан булырға.\n53. Бына шулай һынаныҡ Беҙ уларҙың берәүҙәрен икенселәре менән. «Әллә беҙҙең арабыҙҙан ошоларға Алла рәхмәтен бирҙеме?» — тип әйтһендәр өсөн. Алла шөкөр итеүселәрҙе яҡшыраҡ белә!\n54. Әгәр һиңә Беҙҙең аяттарыбыҙға ышанған кешеләр килһә: «Сәләм һеҙгә!» — тип әйт. Раббығыҙ рәхмәтте Уҙенә шулай итеп яҙған: әгәр арағыҙҙан берәй кеше наҙанлығы арҡаһында яман эш эшләһә, шунан тәүбә ҡылһа, һәм изге эштәр эшләһә,— был саҡта Ул — ярлыҡаусы, рәхимле!\n55. Аяттарҙы Беҙ шулай итеп аңлатабыҙ, гонаһлы кешеләрҙең юлдары асыҡ беленһен өсөн!\n56. Әйт: «Алланан башҡа һеҙ доға ҡылған нәмәгә миңә табынырға тыйылған». Әйт: «Һеҙҙең хыял-теләктәрегеҙгә мин эйәрмәйем, әгәр эйәрһәм, аҙашҡандарҙан булыр инем, һәм тура юлдан барыусыларҙан булмаҫ инем».\n57. Әйт: «Мин үҙемдең Раббымдан асыҡ аят менән, ә һеҙ уны ялғанға һананығыҙ. Һеҙ ашыҡтырған нәмә миндә юҡ. Хөкөм итеү фәҡәт Аллала ғына, Ул хәҡиҡәткә эйәрә, Ул — ҡарар итеүселәрҙең иң яҡшыһы!»\n58. Әйт: «Әгәр һеҙ ашыҡтырған нәмә миндә булһа, эш һеҙҙең менән минең арала хәл ителгән булыр ине. Боҙоҡ кешеләрҙе Алла яҡшыраҡ белә!\n59. Ғәйеп нәмәләрҙең асҡыстары Уның ҡулында, уларҙы фәҡәт Ул ғына белә. Ҡорола һәм диңгеҙҙә булған нәмәләрҙе Ул белә. Япраҡ тик Уның белеүе менән генә төшә, һәм асыҡ китапта булмаған ер ҡараңғылығындағы орлоҡ та, еүеш нәмә лә, ҡоро нәмә лә юҡ.\n60. Һәм Ул һеҙҙе төндә уафат ҡыла һәм көндөҙ нәмә тапҡанығыҙҙы белә, һәм Ул һеҙҙе билдәләнгән уаҡыт тамам булһын өсөн унда [көндөҙ] терелтә. Һуңынан — һеҙҙең Уға ҡайтыуығыҙ, һуңынан Ул һеҙгә нимәләр эшләгәнегеҙ хаҡында хәбәр итәсәк.\n61. Ул — Үҙ ҡолдары өҫтөнән тулы хаким. Ул һеҙҙең өҫтөгөҙгә һаҡсылар ебәрә. Һеҙҙең берегеҙгә үлем килһә, Беҙҙең рәсүлдәребеҙ уны уафат ҡыла, һәм улар эштәрендә кәмселек килтермәй.\n62. Шунан улар Аллаға, үҙҙәренең хаҡ Раббыларына ҡайтарыласаҡтар. Эйе, хакимлыҡ Аллала һәм Ул иң етеҙ хисап эшләүсе!»\n63. Әйт: «Һеҙҙе ҡоро ер һәм диңгеҙ ҡараңғылығынан кем ҡотҡара? Баҫыңҡы һәм йәшерен рәүештә, «Әгәр Һин беҙзе бынан ҡотҡарһаң, беҙ шөкөр итеүселәрҙән булырбыҙ»,— тип кемгә доға ҡылаһығыҙ?»\n64. Әйт: «Алла һеҙҙе бынан һәм һәр ҡайғынан ҡотҡара, һуңынан һеҙ Уға тиңдәштәр тотаһығыҙ».\n65. Әйт: «Ул һеҙгә ғазапты өҫтөгөҙҙән йәки аяҡтарығыҙ аҫтынан ебәрергә, һәм һеҙҙе төрлө төркөмдәргә индерергә һәм берегеҙҙең ғәйрәтен икенсегеҙгә татытырға ҡөҙрәтле». Ҡара, Беҙ нисек аяттарҙы таратабыҙ — моғайын, улар аңларҙар!\n66. Һәм һинең халҡың быны ялған тип һананы, ә ул хаҡ ине. Әйт: «Мин һеҙҙең үәкилегеҙ түгел.\n67. Һәр хәбәрҙең үҙ урыны була, һәм һеҙ белерһегеҙ!»\n68. Әгәр һин Беҙҙең аяттарыбыҙ тураһындағы буш һүҙҙәр упҡынына сумғандарҙы күрһәң, улар икенсе һүҙгә күскәнсе уларҙан борол. Һәм, әгәр шайтан һине онотторһа, иҫеңә төшкәндән һуң залимдар менән ултырма.\n69. Тәҡүәле кешеләр өҫтөндә уларҙың хисабынан һис бер нәмә юҡ, тик иҫкә төшөрөү генә — моғайын, тәҡүәле булырҙар!\n70. Үҙ диндәрен уйынға һәм көлкөгә һанаған кешеләрҙе ҡалдыр, уларҙы фани донъя әүрәтте! Уның менән, йән ҡаҙанған нәмәһе өсөн һәләк буласаҡ, тип иҫкәрт. Алланан башҡа уға һаҡсы ла, ярҙамсы ла юҡ! Ул һәр торлө алмаш тәҡдим итһә, унан алмаш ҡабул ителмәҫ. Былар — ҡаҙанған нәмәләре арҡаһында һәләк булғандар. Уларға, кафыр булғандары өсөн, эсемлектәре ҡайнар һыу һәм интектергес газап!\n71. Әйт: «Беҙ, Алланан башҡа, беҙгә файҙа ла, зыян да килтермәгән нәмәгә доға ҡылырбыҙмы ни, һәм, беҙҙе Алла тура юлға сығарғандан һуң, кире әйләнербеҙме ни, Ер йөҙөндә шайтандар алдаған һәм аптырап ҡалған кеше кеүек? Уны юлдаштары: «Беҙҙең эргәгә кил!»— тип тура юлға саҡыралар». Әйт: «Ысынлап та, Алла юлы — тура юл, һәм беҙгә ғәләмдәр Раббыһына бирелергә,\n72. һәм, «Намаҙ тороғоҙ һәм тәҡүәле булығыҙ, һеҙ Уға йыйылырһығыҙ!» — тип әмер бирелде».\n73. Ул хаҡлыҡ менән күктәрҙе һәм Ерҙе яратты; ниндәйҙер көн Ул: «Бул!» — тип әйтһә, шул була. Уның һүҙе хаҡ сур өрөлгән көндө хакимиәт — Уныҡы, ғәйеп нәмәне лә, асыҡты ла белеүсе, Ул — хикмәтле, хәбәрҙар!\n74. Бына Ибраһим үҙенең атаһы Азарға: «Әллә һин һындарҙы илаһтар тип тотаһыңмы? Мин һине һәм һинең халҡыңды асыҡтан-асыҡ аҙашыуҙа күрәм»,— тине.\n75. Шулай уҡ Беҙ Ибраһимға, ул инанғандарҙан булһын өсөн, күктәр һәм Ер батшалығын күрһәттек.\n76. Уны төн ҡараңғылығы ҡаплағас, ул йондоҙ күрҙе һәм: «Ошо минең Раббым!» — тине. Йондоҙ байығас: «Мин байыусыны яратмайым»,— тине.\n77. Ҡалҡып килгән Айҙы күргәс: «Ошо минең Раббым!»— тине. Ә Ай батҡас: «Әгәр Раббым мине тура юлға күндермәһә, мин аҙашҡан кешеләрҙән булырмын»,— тине.\n78. Ул сығып килгән Ҡояшты күргәс: «Ошо минең Раббым, ул оло»,— тине, ә Ҡояш байығас, әйтте: «Эй, халҡым! Һеҙ Уға тиңдәш тотҡанға мин ҡатнашмайым.\n79. Мин йөҙөмдө күктәрҙе һәм Ерҙе бар итеүсегә хәниф булып йүнәлдерәм, һәм мин күп илаһтарға табыныусыларҙан түгел».\n80. Һәм халҡы уның менән һүҙ көрәштерҙе. Ул әйтте: «Һеҙ минең менән Алла тураһында һүҙ көрәштерәһегеҙме ни, Ул мине тура юлға күндергән саҡта? Мин һеҙҙең Уға тиңдәш тотоуығыҙҙан ҡурҡмайым, әгәр Раббым ғына берәй нәмә теләмәһә. Минең Раббым һәр нәмәне белем менән солғай. Һеҙ иҫкә алмайһығыҙмы ни?\n81. Һеҙ Уға тиңдәш тотҡан нәмәнән мин нисек ҡурҡайым ти; һеҙ ҡурҡмайһығыҙ бит, уның турала Ул һеҙгә һис тә хоҡуҡ бирмәгән нәмәне Аллаға тиңдәш тотоп? Был ике фирҡәнең именлеккә ҡайһыһы хаҡлыраҡ, әгәр һеҙ белә торған булһағыҙ?»\n82. Иман килтергәндәр һәм имандарын золом менән ҡапламағандар, уларға — именлек, һәм улар тура юлдан барыусылар.\n83. Ошо Беҙҙең Ибраһимға уның халҡына ҡаршы биргән дәлилебеҙ. Беҙ теләгән кешене дәрәжәләр менән күтәрәбеҙ. Ысынлап та, һинең Раббың — хикмәтле, белеүсе!\n84. Һәм Беҙ уға Исхаҡты һәм Яҡупты бүләк иттек: барыһын да тура юлдан алып барҙыҡ; һәм бынан элек Нухты алып барҙыҡ, ә уның тоҡомонан Дауытты, Сөләймәнде, Әйүпте, Йосопто, Мусаны һәм Һарунды. Бына шулай бирәбеҙ Беҙ изгелек эшләгәндәргә тейешлеһен!\n85. Һәм Зәкәриәне, Яхъяны, Ғайсаны һәм Ильясты — улар барыһы ла изгеләрҙән.\n86. Һәм Исмәғилде, Әл-Йасағты, Юнысты һәм Лутты — быларҙың һәммәһен дә Беҙ ғәләмдәрҙән юғары иттек.\n87. Һәм уларҙың аталарынан һәм тоҡомдарынан, һәм туғандарынан — Беҙ уларҙы һайланыҡ һәм тура юлға күндерҙек.\n88. Был — Алла юлы, уның менән Ул Үҙенең ҡолдарынан теләгәнен алып бара. Әгәр улар Уға тиңдәш тотһа, уларҙың эшләгән эштәре юҡҡа сығыр ине.\n89. Бына шуларға Беҙ китап, хикмәт һәм бәйғәмбәрлек бирҙек; әгәр ошолар быға иман килтермәһә, Беҙ уларҙы быға ышанған халыҡтарға йөкләттек.\n90. Алла алып барған кешеләр ошо, һәм уларҙың тура юлынан бар! «Мин уның өсөн һеҙҙән әжер һорамайым, ул тик ғәләмдәргә иҫкәртеү генә»,— тип әйт.\n91. Улар: «Алла кешегә бер нәмә лә иңдермәне»,— тип, Алланы хаҡлы ололау менән ололаманылар. Әйт: «Кешеләргә нур һәм ҡулланма итеп Муса килтергән китапты кем иңдерҙе? Һеҙ уны ҡиртастарға урынлаштыраһығыҙ, уны асып һәм күп нәмәне йәшереп. Һеҙ үҙегеҙ ҙә һәм атайҙарығыҙ ҙа белмәгән нәмәгә өйрәтелдегеҙ бит». Әйт: «Алла!» Һуңынан уларҙы үҙҙәренең буш һүҙҙәре менән уйнауҙа ҡалдыр.\n92. Был — һиңә Беҙ иңдергән мөбәрәк һәм һиңә ҡәҙәр иңдерелгәнде раҫлаусы китап, ул һиңә ҡалалар әсәһен һәм уның тирәһендәге халыҡтарҙы һәм ахирәткә ышанған һәм Уға иман килтергәндәрҙе һәм намаҙҙарын ҡалдырмаған кешеләрҙе өгөтләү-иҫкәртеү өсөн.\n93. Кем залимыраҡ һуң Аллаға ялғанды уйлаған йәки «Миңә үәхи бирелде»,— тигәндән, уға һис бер нәмә лә бирелмәйенсә, йәки: «Алла иңдергән шикеллене мин дә иңдерәм»,— тигән кешенән? Күрһәң икән һин залимдарҙың үлем упҡынында булғандарын, ә фәрештәләр ҡулдарын йәйеп: «Йәндәрегеҙҙе сығарығыҙ, һеҙ бөгөн Алла өҫтөнән хаҡ булмаған һүҙҙе әйткәнегеҙ өсөн һәм Уның аяттарынан тәкәбберләнеп йөҙ сөйөргәнегеҙ өсөн хурлыҡлы ғазап менән язаланасаҡһығыҙ!» — тигәндәрен.\n94. Бына һеҙ, тәү тапҡыр барлыҡҡа килтерелгән рәүештә, яныбыҙға яңғыҙ килдегеҙ, һәм Беҙ биргән нәмәләрҙе артығыҙҙа ҡалдырҙығыҙ, һәм һеҙ иптәштәребеҙ тип иҫбатлаған яҡлаусыларығыҙҙы ла эргәгеҙҙә күрмәйбеҙ. Инде һеҙҙең уйлаған нәмәгеҙ менән арағыҙ өҙөлдө, һәм ул һеҙҙән юғалды.\n95. Ысынлап та, Алла орлоҡто һәм емештең төшөн бар итеүсе; үлектән терене һәм теренән үлекте сығара! Был һеҙгә Алла, һеҙ ни ҡәҙәр алдатылғанһығыҙ!\n96. Ул иртәнсәк таң аттыра, төндө тыныслыҡ, ә Ҡояш менән Айҙы хисаплау итә. Был бөйөк, хикмәтленең тәҡдире!\n97. Ул — Ер һәм диңгеҙ ҡараңғылығында юл табыу өсөн һеҙгә йондоҙҙарҙы яратты. Беҙ аяттарҙы белгән кешеләр өсөн аңлаттыҡ.\n98. Ул — һеҙҙе бер йәндән үрсетеүсе, ә һуңынан — һеҙҙең тороу урынығыҙ һәм һаҡланыу урынығыҙ. Беҙ аяттарҙы төшөнгән кешеләр өсөн аңлаттыҡ!\n99. Ул — Күктән һыу төшөрҙө һәм ул һыу арҡаһында Беҙ төрлө нәмәләрҙе үҫтерҙек; Беҙ шул һыуҙан үҫемлектәр үҫтерҙек, уларҙан теҙелеп ултырған орлоҡтар сығарасаҡбыҙ; һәм хөрмә ағасынан емешле тәлгәштәр; һәм йөҙөм ағасынан баҡсалар сығарабыҙ; һәм зәйтүнде һәм анарҙы — оҡшаш һәм оҡшаш түгелдәрен. Емеш биргән саҡта быларҙың емештәренә һәм уларҙың өлгөрөп бешеүҙәренә ҡарағыҙ! Ысынлап та, иман килтергән кешеләргә бында аяттар бар!\n100. Улар ендәрҙе Аллаға тиңдәш яһаны, ғәмәлдә Алла Үҙе уларҙы бар итһә лә, һәм һис бер белемһеҙ Уның улдары һәм ҡыҙҙары бар тип, ялған һөйләнеләр. Уға — маҡтау, һәм уларҙың һөйләгәндәренән Ул юғары!\n101. Күктәрҙе һәм Ерҙе бар ҡылыусы! Нисек инде Уның балаһы булһын, ғәмәлдә Уның ҡатыны булмағас, Ул бит һәр нәмәне бар ҡылды, һәм Ул һәр нәмә тураһында белә!\n102. Ошо һеҙҙең өсөн — Алла, Раббығыҙ! Унан башҡа илаһ юҡ, Ул һәр нәмәне барлыҡҡа килтереүсе! Уға ғибәҙәт ҡылығыҙ! Ул һәр нәмәгә үәкил!\n103. Күҙҙәр Уны күрмәй, ә Ул күҙҙәрҙе күрә, Ул — үткер, хәбәрҙар!\n104. Раббығыҙҙан һеҙгә асыҡ аяттар килде, кем аңлаһа — үҙе өсөн, ә кем һуҡыр булһа — үҙе өҫтөнә. Мин һеҙҙең өсөн һаҡлаусы түгел.\n105. Шулай аңлатабыҙ Беҙ аяттарҙы, һәм: «Һин уҡығанһың [өйрәнгәнһең]»,— тип әйтһендәр өсөн, һәм белгән халыҡтарға Беҙ уны аңлатыр өсөн.\n106. Раббыңдан һиңә: «Унан башҡа илаһ юҡ»,— тип үәхи ителгәнгә эйәр һәм мөшриктәрҙән йөҙ сөйөр.\n107. Әгәр Алла теләһә, улар Уға тиңдәш тотмаҫтар ине. Беҙ һине уларға һаҡлаусы итмәнек һәм һин улар өҫтөнән үәкил түгел.\n108. Алланан башҡа улар доға ҡылған нәмәне хурламағыҙ, ул саҡта, улар, һис белемһеҙ, дошманлыҡтан Алланы хурларҙар. Шулай һәр өммәткә уларҙың эштәрен зиннәтләнек! Шунан һуң уларҙың Раббыларына ҡайтыуҙары булыр, һәм Ул үҙҙәре башҡарған эштәре тураһында уларға хәбәр бирер.\n109. Һәм улар Алла менән — үҙҙәренең иң ҡаты анттары менән — ант бирҙеләр: әгәр уларға аят килһә, улар, әлбиттә, иман килтерәсәктәр. Әйт: «Аяттар Алла ҡаршыһында, әгәр аяттар килһә, уларҙың иман килтермәгәнен нисек белерһегеҙ?»\n110. Һәм Беҙ уларҙың йөрәктәрен дә, күҙҙәрен дә әйләндерәбеҙ, уға тәүге тапҡыр иман килтермәгәндәре шикелле, һәм уларҙы һуҡыр рәүештә аҙашып йөрөгән хәлдә ҡалдырабыҙ.\n111. Әгәр Беҙ уларға фәрештәләр төшөрһәк, һәм улар менән үлектәр һөйләшһә, һәм Беҙ улар алдына барлыҡ нәмәне йөҙгә-йөҙ йыйһаҡ, Алла теләмәһә, улар барыбер иман килтермәҫ ине, тик уларҙың кубеһе наҙан.\n112. Һәм бына, шулай итеп, Беҙ һәр бәйғәмбәргә дошман — кешеләрҙән һәм ендәрҙән шайтандар — яһаныҡ; уларҙың береһе икенсеһенең күңеленә матур-матур ҡыҙыҡтырыу һүҙҙәре һала. Әгәр Раббың теләһә, улар быны эшләмәҫ ине. Ҡалдыр уларҙы һәм уларҙың ялған уйлауҙарын!\n113. Әйҙә, ауышһын уға ахирәткә ышанмаған кешеләрҙең күңелдәре, әйҙә, ҡәнәғәтләнһендәр уның менән һәм ҡаҙанғандарына ҡаҙанһындар.\n114. Мин Алланан башҡа берәүҙе хөкөм итеүсе итергә теләрменме ни? Ул бит һеҙгә асыҡ аңлайышлы китапты иңдерҙе, һәм Беҙ ундай китап биргән кешеләр ул китаптың Раббыңдан хәҡиҡәт менән бирелгәнен беләләр. Шикләнеүселәрҙән булма!\n115. Хаҡлыҡ һәм ғәҙеллек менән Раббыңдың һүҙҙәре тамам булды. Уның һүҙҙәрен үҙгәртеүсе юҡ, Ул ишетә, белә!\n116. Әгәр һин Ер йөҙөндәгеләрҙең күпселегенә эйәрһәң, улар һине Алла юлынан яҙҙырыр. Улар тик үҙҙәренең фараздарына ғына эйәрә һәм улар тик ялғанды уйлап сығара!\n117. Ысынлап та, Раббың Уның юлынан яҙған кешеләрҙе яҡшыраҡ белә, һәм тура юлдан барғандарҙы ла Ул яҡшыраҡ белә.\n118. Әгәр һеҙ Уның аяттарына ышанһағыҙ, [боғаҙлағанда] өҫтөндә Алланың исеме иҫкә алынған нәмәләрҙе ашағыҙ!\n119. Нимә булды һеҙгә, ни өсөн һеҙ өҫтөндә Алла исеме иҫкә алынған нәмәне ашамайһығыҙ, Ул һеҙгә мәжбүри рәүештә эшләгәндән башҡа нәмә харам икәнлекте аңлатты бит? Ә күптәр һис белемһеҙ үҙ хыял-шәһүәттәре менөн юлдан яҙҙыралар. Ысынлап та, Раббың сиктән уҙыусыларҙы иң яҡшы белеүсе!\n120. Гонаһтың асығын да, йәшеренен дә ҡуйығыҙ. Ысынлап та, гонаһ эшләгән кешеләр эшләгән нәмәләре өсөн язаланыр!\n121. Өҫтөндә Алла исеме иҫкә алынмаған нәмәләрҙе ашамағыҙ, ул, һис шикһеҙ, боҙоҡлоҡ! Шайтандар үҙ дуҫтарының күңелдәренә һеҙҙең менән һүҙ ҡарыштырыуҙы һала, әгәр уларҙы тыңлаһағыҙ, һис шикһеҙ, күп илаһтарға табыныусыларҙан булырһығыҙ.\n122. Элек үлек булған, һәм Беҙ уны терелтеп уға нур биргән,— ул шуның менән кешеләр араһында йөрөй, — ҡараңғылыҡта булып унан сыҡмаған кешегә оҡшашмы ни? Кафырҙарға шулай зиннәтләнгән эшләгән эштәре!\n123. Шулай уҡ Беҙ һәр ҡаланың атаҡлы кешеләрен унда мәкер ҡылһындар өсөн гонаһлы иттек, әммә улар үҙ-үҙҙәренә генә мәкер ҡыла һәм быны белмәйҙәр.\n124. Әгәр уларға аят килһә, улар: «Алланың рәсүлдәренә бирелгән нәмә беҙгә бирелгәнгә ҡәҙәр иман килтермәйәсәкбеҙ»,— тиҙәр. Үҙенең рисәләтен ҡайҙа урынлаштырырға икәнде Алла яҡшыраҡ белә. Гонаһлы булғандар Алла ҡаршыһында кәмһетеләсәк һәм мәкерле булғандары өсөн уларҙы ҡаты ғазап тотор!\n125. Әгәр Алла берәй кешене тура юлға күндерергә теләһә, ислам өсөн уның күкрәген киңәйтә, әгәр юлдан яҙҙырырға теләһә, күкрәген тар, ҡыҫынҡы итә, әйтерһең ул Күккә олғаша. Иман килтермәгән кешеләргә Алла бына шулай боҙоҡлоҡ бирә.\n126. Был — Раббыңдың тура булған юлы. Беҙ аяттарҙы иҫкә төшөрөүсе кешеләргә аңлаттыҡ.\n127. Уларға Раббылары ҡаршыһында тыныслыҡ йорто, һәм Ул эшләгән эштәре өсөн уларҙың ярҙамсыһы.\n128. Һәм уларҙың барыһын да йыяған көндө: «Эй һеҙ, ендәр мәғшәре! Һеҙ был кешеләрҙән күпте теләнегеҙ!» Һәм кешеләрҙән уларҙың дуҫтары: «Раббыбыҙ, беҙҙең ҡайһы берҙәребеҙ икенселәребеҙҙән файҙаланды һәм беҙ Һин билдәләгән әжәлебеҙгә килеп еттек», — тип әйтерҙәр. Ул: «Һеҙҙең урынығыҙ ут, унда мәңгегә ҡалыу өсөн, әгәр Алла башҡаны теләмәһә инде»,— тип әйтер. Ысынлап та, Раббың — хикмәтле, белеүсе!\n129. Шулай Беҙ ҡылған эштәре өсөн залимдарҙың бәғзеләрен икенселәренә яҡынайтабыҙ.\n130. Эй, ендәр һәм кешеләр мәғшәре! Һеҙгә үҙ арағыҙҙан Минең аяттарымды һөйләгән һәм ошо көнөгөҙ менән осрашыу тураһында һеҙҙе өгөтләгән-иҫкәрткән рәсүлдәр килмәнеме ни? Улар: «Беҙ үҙ-үҙебеҙгә ҡаршы шаһитлыҡ ҡылабыҙ!» — тип әйтерҙәр. Уларҙы фани донъя ҡыҙыҡһындырҙы, һәм улар үҙ-үҙҙәренә ҡаршы кафыр булыуҙары тураһында шаһитлыҡ ҡылдылар.\n131. Был һинең Раббыңдың ҡалаларҙы, уларҙың халыҡтары вайымһыҙ саҡта, золомло рәүештә һәләк итеүсе булмағанлыҡтан.\n132. Һәр кемгә эшләгән эшенә ҡарап — дәрәжәләре, һәм Раббың уларҙың эштәренән ғәмһеҙ түгел.\n133. Раббың бай һәм рәхмәт эйәһе, әгәр теләһә, Ул һеҙҙе бөтөрөр ине лә, һеҙҙе икенсе халыҡ тоҡомонан үҫтергән шикелле, һуңынан һеҙҙе теләгәне менән алмаштырыр ине.\n134. Һеҙгә үәғәҙә ителгән нәмә, ысынлап та, киләсәк, һәм быны һеҙ көсһөҙләндерә алмайһығыҙ!\n135. Әйт: «Эй, халҡым! Үҙ мөмкинлегегеҙгә ҡарап эшләгеҙ, мин эшләйем, шунан һуң һеҙ белерһегеҙ, йәннәт йортоноң кемгә булғанын. Ысынлап та, залимдар бәхеткә ирешмәйәсәк!»\n136. Улар Ул үҫтергән игендән һәм малдарҙан Аллаға өлөш сығаралар, һәм: «Был — Аллаға!» — тиҙәр,—уларҙың әйтеүҙәре буйынса,—«Ә был — беҙҙең тиңдәш тотҡандарыбыҙға»,— тиҙәр. Уларҙың тиңдәштәренә булған нәмә Аллаға барып етмәй, ә Аллаға булған нәмә уларҙың тиңдәштәренә барып етә. Уларҙың хөкөмдәре насар!\n137. Үҙ тиңдәштәре күп илаһтарға табыныусыларҙың күптәренә, уларҙы һәләк итер өсөн һәм уларҙың диндәрен ҡараңғылатыр өсөн, үҙ балаларын үлтереүҙе матур итеп күрһәттеләр. Әгәр Алла теләһә, улар быны эшләмәҫ ине. Ҡалдыр һин уларҙы һәм уларҙың ялған уйлауҙарын!\n138. Һәм улар әйтәләр: «Был малдар һәм игенлектәр тыйылған, улар менән беҙ теләгән кеше генә тамаҡлана»,— уларҙың әйтеүҙәре буйынса, һәм арҡалары рөхсәт ителмәгән малдар, һәм өҫтөндә улар Алла исемен — Уға ҡарата ялғанды уйлап — иҫкә алмаған малдар. Ялғанды уйлағандары өсөн Ул язалаясаҡ уларҙы!\n139. Һәм улар: «Был малдарҙың ҡарынындағылар беҙҙең ирҙәребеҙгә таҙалыр, ә ҡатындарыбыҙға харам»,— тиҙәр. Әгәр ҙә ул үлек булһа, ул саҡта улар бында ҡатнашыусылар. Уларҙың ошо тасуирлауҙары өсөн Алла уларҙы язалаясаҡ, Ул —хикмәтле, белеүсе!\n140. Белмәйенсә, ахмаҡлыҡ менән үҙ балаларын үлтереүселәр, һәм Аллаға ялғанды уйлап, Алла биргән ризыҡты тыйыусылар отолорҙар. Инде улар юлдан яҙҙы, тура юлдан барыусы булманылар.\n141. Ул — терәүҙәрҙә һәм терәүһеҙ үҫә торған баҡсаларҙы бар ҡылды, һәм төрлө емешле хөрмә ағастарын һәм төрлө орлоҡло игендәрҙе, һәм зәйтүнде, һәм анарҙы — оҡшаш һәм оҡшаш түгелдәрен. Улар емеш биргәс, емештәрен ашағыҙ, һәм урған саҡта тейешлеһен түләгеҙ, тик исраф ҡылмағыҙ. Ысынлап та, Ул исраф ҡылыусыларҙы яратмай!\n142. Һәм малдарҙан — йөк ташыу өсөн һәм салыу өсөн. Алла һеҙгә ризыҡлаған нәмәләрҙе ашағыҙ, шайтан эҙе менән бармағыҙ! Ул бит һеҙҙең асыҡтан-асыҡ дошманығыҙ!\n143. Һигеҙ — ишле, һарыҡтарҙан — икәү, кәзәләрҙән —икәү, «Әллә икеһенең дә аталарынмы йәки инәләренме, йәки инәләренең ҡарынында булғандымы Ул харам ҡылды? Әгәр дөрөҫ һөйләй торған булһағыҙ, миңә белеп әйтегеҙ»,— тип әйт.\n144. Һәм дөйәләрҙән — икәү һәм һыйырҙан — икәү. «Әллә икеһенең дә аталарынмы йәки инәләренме, йәки инәләренең ҡарыны эсендә булғандымы Ул харам ҡылды? Йәки Алла ошоларҙы уасыят иткән саҡта һеҙ шаһит булдығыҙмы?» — тип әйт. Һис бер белемһеҙ кешеләрҙе аҙаштырыр өсөн ялғанды яҡҡан кешенән дә залимыраҡ кем булыр? Ысынлап та, залим халыҡтарҙы Алла тура юлдан алып бармай!\n145. Әйт: «Миңә үәхи ҡылынған нәмәлә мин ашаған кешенең ашаған нәмәһендә харам ҡылынған әйберҙе тапмайым, әгәр ул үләкһә булмаһа, йәки ағыҙылған ҡан булмаһа, йәки ул сусҡа ите булмаһа,— сөнки ул бысраҡтыр,— йәки Алланан башҡаның исеме әйтеп салынған бысраҡ булмаһа. Әгәр кемдер — үҙе боҙоҡ йәки енәйәтсе булмай тороп — ашарға мәжбүр ителә икән, ул уаҡытта Раббың — ярлыҡаусы, рәхимле!\n146. Йәһүҙилеккә бирелгәндәргә Беҙ харам ҡылдыҡ барлыҡ бер тояҡлыларҙы [бер тырнаҡлыларҙы], ә һыйырҙарҙан һәм һарыҡтарҙан майҙары арҡаларында йәки эсәктәрендә йөрөтөлгәндән йәки һөйәктәре менән ҡатнашҡандан башҡаларын харам ҡылдыҡ. Бының менән Беҙ уларҙы боҙоҡлоҡтары өсөн язаланыҡ: Беҙ бит дөрөҫлөктө ҡылыусы!\n147. Әгәр улар һине алдаҡсы тип иҫәпләһә, әйт: «Раббығыҙ — киң рәхмәт эйәһе, һәм Уның ғәйрәте гонаһлы халыҡтарҙан ҡайтарылмаҫ».\n148. Уға тиңдәш тотҡан кешеләр: «Әгәр ҙә Алла теләһә, беҙ ҙә Уға тиңдәш тотмаҫ инек, һәм беҙҙең аталарыбыҙ ҙа, һәм һис бер нәмәне тыймаған булыр инек»,— тип әйтерҙәр. Беҙҙең ғәйрәтебеҙҙе татып ҡарағанға саҡлы уларға тиклем булғандар ҙа шулай алданы. Әйт: «Һеҙҙең ниндәй ҙә булһа белемегеҙ бармы? Күрһәтегеҙ уны беҙгә. Һеҙ бит фараздарға ғына эйәрәһегеҙ, һәм һеҙ тик ялғанды ғына уйлайһығыҙ!»\n149. Әйт: «Ышандырырлыҡ дәлил Аллала ғына, әгәр Ул теләгән булһа, һеҙҙең барығыҙҙы ла тура юлға сығарыр ине».\n150. Әйт: «Алла быны харам ҡылды тип шаһитлаусы шаһиттарығыҙҙы килтерегеҙ!» Әгәр улар шаһитлыҡ итһәләр, һин улар менән шаһитлыҡ ҡылма, һәм Беҙҙең аяттарыбыҙҙы ялғанға иҫәпләүселәрҙең һәм ахирәткә ышанмаусыларҙың хыялдарына эйәрмә. Улар Раббыларына тиңләштерәләр!\n151. Әйт: «Килегеҙ, мин Раббығыҙ һеҙгә нимәне харам ҡылғанын уҡыйым: Уға һис бер нәмәне тиңдәш тотмаҫҡа; һәм ата-әсәгә яҡшылыҡ ҡылыу; ярлылыҡтан үҙ балаларығыҙҙы үлтермәгеҙ — Беҙ уларҙы һәм үҙегеҙҙе лә ризыҡландырырбыҙ; боҙоҡлоҡтарҙың асыҡ булғанына ла, йәшерен булғанына ла яҡын килмәгеҙ; Алла харам ҡылған йәнде — хаҡлыҡ менән генә булмаһа,— үлтермәгеҙ. Ошоно Ул һеҙгә уасыят ҡылды — моғайын, һеҙ аҡыллы булырһығыҙ!\n152. Етемдең малына ул бәлиғ булып нығынғанға саҡлы яҡын бармағыҙ — әгәр яҡшылыҡ өсөн генә булмаһа; үлсәмде һәм ауырлыҡты билдәләүҙе ғәҙел ҡылығыҙ. Беҙ кешегә уның көсө еткәндән тыш йөкмәтмәйбеҙ. Һүҙ әйтһәгеҙ, ғәҙел булығыҙ, туғандарығыҙға менәсәбәтле булһа ла, һәм Алла уасыятын үтәгеҙ. Быны һеҙгә Ул уасыят ҡылған — моғайын, һеҙ иҫтә тоторһоғоҙ!\n153. Был — Минең тура юлым: ошо юлдан барығыҙ, һеҙҙе Уның юлынан айырмаһындар өсөн, башҡа юлдарҙан китмәгеҙ. Быны һеҙгә Ул уасыят ҡылды — моғайын, һеҙ тәҡүәле булырһығыҙ».\n154. Унан һуң Беҙ Мусаға яҡшылыҡ эшләгән кешегә тамамлау өсөн китап бирҙек, һәм һәр нәмәгә аңлатма итеп, һәм тура юл итеп, һәм рәхмәт итеп — моғайын, улар Раббылары менән осрашасаҡтарына ышанырҙар!\n155. Был — Беҙ һиңә иңдергән китап — мөбәрәк, уға эйәрегеҙ, һәм тәҡүәле булығыҙ — моғайын, һеҙ ярлыҡау алғандарҙан булырһығыҙ! —\n156. «Китап беҙгә ҡәҙәр бары ике халыҡҡа иңдерелгәйне, һәм Беҙ, ысынлап та, уны өйрәнеүҙәренә битараф булдыҡ»,— тип һеҙ әйтмәҫ өсөн.\n157. Йәки: «Әгәр беҙгә китап иңдерелгән булһа, беҙ уларға ҡарағанда турараҡ юлда булыр инек!» — тип һеҙ әйтмәҫ өсөн. Һеҙгә Раббығыҙҙан асыҡ аят һәм ҡулланма, һәм рәхмәт килде инде. Алланың аяттарын ялғанға иҫәпләп, уларҙан йөҙ сөйөргән кешенән дә залимыраҡ кеше кем? Беҙҙең аяттарыбыҙҙан йөҙ сөйөргән кешеләрҙе йөҙ сөйөргәндәре өсөн яуыз ғазап менән язалаясаҡбыҙ!\n158. Улар фәрештәләр килгәнде көтәме, әллә һинең Раббың килгәнде көтәме, әллә Раббыңдың берәй аяты килгәнде көтәме? Раббыңдың берәй аяты килгән көндө йәнгә уның иманы ярҙам итмәҫ, ул элек иман килтермәгәс йәки үҙенең иманында изгелек ҡаҙанмағас. Әйт: «Көтөгөҙ, беҙ көтәбеҙ!»\n159. Ысынлап та, үҙ диндәрен бүлеүселәр һәм төркөмдәргә айырылыусылар,— һин һис уларҙан түгел. Уларҙың эшен Алла ҡаршыһына, һуңынан уларға нимә ҡылғандарын әйтер.\n160. Кем изге эш менән килһә, уға шундайҙан уҡ ун өлөш булыр, ә кем яман эш менән килһә, уға шул уҡ нәмә генә бирелер, һәм уларға йәбер ҡылынмаҫ!\n161. Әйт: «Ысынлап та, Раббым мине тура юлға күндерҙе, тура дин итеп, хәниф Ибраһим өммәтенә. Һәм ул күп илаһтарға табыныусыларҙан булманы».\n162. Әйт: «Ысынлап та, минең намаҙым һәм тәҡүәлегем, тереклегем һәм үлемем Аллала, ғәләмдәр Раббыһында.\n163. Уның тиңдәше юҡ. Был миңә бойоролдо, һәм мин — беренсе мосолман».\n164. Әйт: «Мин Алланан башҡа икенсе раббыны эҙләрменме ни?» Ул — һәр нәмәнең Раббыһы. Һәр йән нимә ҡаҙанһа, шул үҙенең өҫтөндә була, һәм йөкмәгән йән икенсенең йөгөн йөкләмәҫ. Ә һуңынан — һеҙҙең Раббығыҙға ҡайтыуығыҙ, һәм Ул һеҙгә һеҙҙең ни өсөн бәхәсләшкәнегеҙҙе әйтер.\n165. Ул һеҙҙе Ер йөҙөндә бер-берегеҙҙе алмаштырыусылар итте һәм һеҙгә биргәнендә һеҙҙе һынау өсөн берегеҙҙе икенсегеҙҙән дәрәжәлә күтәрҙе, ысынлап та, Раббың яза биреүҙә етеҙ, һәм, ысынлап та, Ул — ярлыҡаусы, рәхимле!\nRetrieved from "https://wikisource.org/w/index.php?title=Әл-Әнғәм_сүрәһе&oldid=350087"


“Армия тормоштоң башланғыс пункты булды”\n15 Февраль 2019, 17:54\nШулай тип иҫәпләй Бишбүләктә йәшәүсе яугир-интернационалист Юрий Тимофеев\nБишбүләк урта мәктәбенең 8-се класны тамамлағандан һуң, район хәрби комиссариаты йүнәлтмәһе менән буйынса Бәләбәй ҡалаһында һөнәри-техник училище тамамланым, водитель-механикка уҡып сыҡтым, - тип иҫкә ала үткәндәрҙе Юрий Михайлович. Ул быйыл йәйгеһен 60 йәшлек юбилейын билдәләргә йыйына.\n1978 йылдың ноябрендә хәрби хеҙмәткә саҡырылдым. Воронеж өлкәһенең Острогожск ҡалаһына эләктем. Бында сылбырлы машиналарҙың кесе командирҙарын, практик йөрөтөү инструкторҙарын әҙерләүсе уҡыу часы була. Миңә ҡалһа, армияла алғандарымдың бөгөнгәсә кәрәге тейҙе, әлбиттә, ул ваҡытта тормоштоң башланғыс пункты булды.\nУҡыуҙы уңышлы тамамлаған кесе сержант Тимофеев тәүҙә Калининградта артиллерия полкында хеҙмәт итә. Яңы йыл алдынан часта хәрби тревога иғлан ителә. Ашығыс рәүештә хәрби техника һәм һалдаттарҙан дивизион формалаштырып, эшелон менән Ашхабадҡа ебәрәләр. Бына шулай беҙҙең яҡташыбыҙ өсөн Афғанстанда бер кемгә лә билдәле булмаған һуғыш башлана.\nАшхабадҡа ун көнләп барҙыҡ, - - тип иҫкә ала ветеран. – Бында көсәйтелгән бригада формалаштырҙылар һәм платформала Термез йүнәлешенә киттек. Һуғыш инде бишенсе ай бара ине. Хәрби техника менән понтон күпере аша дәүләт сиген уҙҙыҡ һәм йәйәүләп колонна менән Саланг тауына таба йүнәлдек. Унан һуң Баграмдан 12 һәм Ҡабулдан 22 километр алыҫлыҡта Чарикар ҡалаһына килеп еттек. Дембелгә тиклем ошо ҡалала хеҙмәт иттем һәм хәрби хәрәкәттәр ваҡытында тау үҙәнендә әлеге стратегик мө?им узелды һаҡланыҡ.\nҺүҙ бергә хеҙмәт иткән Башҡортостан егеттәре тураһында башланғас, ҡарт һалдат күҙҙәрен аҫҡа төшөрә. Запасҡа китер алдынан ғына ул ике йыл буйы эс-серҙәрен бүлешкән хеҙмәттәш дуҫын юғалта. Операция үҙ ваҡытнда яһалмағанлыҡтан, Йәрмәкәй районы егете Наил Ноғоманов вафат була. Был юғалтыу уның өсөн ҙур ҡайғы була.\nАрмиянан ҡайтҡас, бишбүләк ауыл хужалығы техникаһы ойошмаһында эшләй башланым, әммә бер йылдан дуҫтарым Төньяҡҡа Стрежевой ҡалаһына саҡырҙылар. – ти Юрий Михайлович. – Ялға ҡайтҡас, Галинаны осраттым һәм беҙ өйләнештек. Пландарыбыҙ ҡапыл үҙгәрҙе: Тыва Республикаһына киттек, унда һигеҙ йыл йәшәнек. 1990 йылда ситтә йөрөү туйҙарҙы, һәм беҙ тыуған яҡҡа ҡайтырға булдыҡ. Йорт һалдыҡ, Галина Исааковна менән ике ул һәм бер ҡыҙ үҫтерҙек. Хәҙер өс ейәнебеҙ үҫеп килә. Беҙ икебеҙ ҙә хаҡлы ялда инде.


Баланы тейешенсә ҡарамаған өсөн өләсәһен тикшерәсәктәр\nӨфөлә өс йәшлек сабый бишенсе ҡаттан ҡолап төшөп иҫән ҡалды. Әле ул табиптар ҡарауы аҫтында. Белгестәр әйтеүенсә, бәхетле осраҡ арҡаһында ғына бала ауыр йәрәхәттәр алмаған. Уның ни бары эсе ауыртҡан.\nАсыҡланыуынса, сабый өләсәһе ҡарамағында була. Иғтибарһыҙ ҡалған мәлдә ул фатирҙы елләтеү өсөн асылған тәҙрәнән ҡолап төшә. Өләсәһе баланың тәҙрә төбөнә менгәнен абайламай ҡала.\nСветлана Абрамова, Рәсәй тәфтиш комитеты Башҡортостан буйынса идаралығы етәксеһенең өлкән ярҙамсыһы: «Өләсәһе фатирҙы тәртипкә килтереп алырға була. Тәҙрәләрҙе асып күрше бүлмәгә иҙән һеперергә сыҡҡан мәлдә өс йәшлек сабый тәҙрә төбөнә менә лә инде. Тәфтиш эше дауам итә. Тикшереү һөҙөмтәләре буйынса ата-әсәләргә ҡарата баһа биреләсәк».\nӘле сабый дауаханала. Тәфтишселәр өлкәндәрҙең ғәйебе бармы, юҡмы икәнлеген асыҡлай. Ата-әсә киң мәғлүмәт саралары вәкилдәре менән аралашыуҙан ҡаса. Күршеләре ғаиләне тик яҡшы яҡтан ғына телгә ала һәм был ваҡиғаны тик бәхетһеҙ осраҡ тип баһалай.


Лусон — Башҡорт Википедияһы\nФилиппин архипелагындағы иң ҙур утрау\nЛусон (тагал һәм ингл. Luzon, исп. Luzón) — Филиппин архипелагында иң ҙур утрау һәм ҙурлығы буйынса донъяла 17-се урында. Майҙаны — 109 964,9 км². Халҡы — 52 990 000 кеше (2015). Утрауҙың көньяҡ өлөшөндә Филиппиндың ике төп ҡалаһы урынлашҡан: илдең баш ҡалаһы Манила һәм Филиппиндың халыҡ һаны буйынса иң ҙур ҡалаһы Кесон.\n53 336 134 кеше (2015)\n109 965 км²\nФилиппиндағы өс эре утрау төркөмдәренең береһе Лусон исеме менән атала. Боронғо карталарҙа Лусон утрауына ҡағылышы булған Лусония һәм Яңы Кастилия атамаларын да осратырға мөмкин. Утрауҙа йәшәүселәрҙе лусонсылар тип йөрөтәләр.\n1.4 Һыу сығанаҡтары\n1.5 Күрше утрауҙар\nЛусон утрауының көнбайышында Көньяҡ Ҡытай диңгеҙе, көнсығышта Филиппин диңгеҙе ята. Төньяҡтан уны Тайвань һәм Рюкю утрауҙарынан Лусон боғаҙы айырып тора. Лусон боғаҙы ла ике тармаҡҡа бүленә — Бабуян һәм Балинтанг каналдарына. .\nКлиматы субэкваториаль муссонлы, тайфундар йыш булып тора. Мәңге йәшел тропик үҫемлектәр һәм япраҡлы урман менән ҡапланған, йылғалар үҙәнендә саванна участкалары хасил була.\nҮҙәк Кордильер тауы.\nЛусон — таулы утрау. Рельефы: иң бейек Пулаг тауының бейеклеге 2922 метрға тиклем етә.\nУтрауҙа һүнгән (Араят), шулай әле лә ваҡыт-ваҡын лаваһын тышҡа атып торған һүнмәгән вулкандар (Майон һәм башҡалар) бар. Һуңғы тапҡыр 1991 йылда лава атҡан Пинатубо вулканы ла киң билдәле.\nҘур тау системаһы, Үҙәк Кордильер тауҙары, утрауҙың төньяҡ-көнбайышынан үтә. Унан көньяҡҡа табан әллә ни бейек булмаған Самбалес тауҙары урынлашҡан, ә көнсығышта — Кордильерҙы икенсе бер тауҙар теҙмәһе Сьерра-Мадренан Кагаян йылғаһы үҙәне айыра. Кагаян — Филиппиндағы иң ҙур йылға. Сьерра-Мадре һәм Самбалес тауҙары араһында Үҙәк-Лусон тигеҙлеге ята, ул 11 000 квадрат километр майҙанды биләй. Дөгө үҫтереүсе төп район ул. Тигеҙлектең ҡап уртаһында Араят тауы урынлашҡан.\nЛагуна-де-Бай күле күренеше.\nЛусон утрауының уңайлы ҡултыҡтары, бухталары күп, улар араһында эреләре — Лингаен ҡултығы һәм Манил ҡултығы. Утрауҙың көнбайыш һәм көньяҡ өлөшө ҡултыҡтар менән йырғысланған.\nКүп һанды тау йылғалары араһында икәүһы айырылып тора — Агно һәм Пампанга. Яр буйҙарында һәм йылғалар үҙәндәрендә халыҡ күп йәшәй.\nУтрауҙың көньяҡ өлөшөндә Манил ҡултығынан көньяҡ-көнсығышҡа табан Лагуна-де-Бай күле урынлаша, ул — илдәге иң ҙур күл, шулай уҡ Көньяҡ-Көнсығыш Азиялағы иң ҙур эске күл. Уның майҙан 949 квадрат километр тәшкил итә, унан берҙән-бер Пасиг йылғаһы ғына ағып сыға. Ул көнбайышҡа табан аға һәм Манил ҡултығына ҡоя. Пасиг йылғаһы, бәләкәй генә күләмле булыуына ҡарамаҫтан, Филиппин тарихында мөһим роль уйнай, сөнки Маниланың үҙәк өлөшө аша үтә.\nЛагуна-де-Бай күленән көньяҡ-көнбайышҡа табан Тааль күлеята. Һүнгән янарптауҙың емерелгән кратерына һыу тулып, ошо күл хасил була. Күл уртаһында ҙур булмаған утрау бар, ул да һүнгән янартау кратеры, уның эсе лә һыу менән тулы. Утрауҙа шулай уҡ илдең иң йәш һәм иң тәрән күл — Пинатубо (тәрәнлеге 600тирәһе, 1991 йылда шул исемдәге янартауҙан лава атылыу һөҙөмтәһендә хасил булған).\nЛусондан көньяҡ-көнсығышта Миндоро утрауы урынлашҡан. Ике утрау ҙа Верде боғаҙы менән бүленә, ҡушма Көньяҡ-ҡытай диңгеҙе һәм бухта Таябас. Был көньяҡҡа Мариндук о бухтаһында урынлашҡан. Лусондың көньяҡ өлөшө — тар һәм оҙонлоҡҡа һуҙылған Бикол ярымутрауы. Ул Лусондың төп өлөшөнән Таябас муйыны менән айырыла. Бухталар һәм ҡултыҡтар йырғысланған яр һыҙаты диңгеҙ сәйәхәте өсөн бик уңайлы. Алабат утрауы һәм Кесон провинцияһына ингән Полильо утрауҙар төркөмө Ламон бухтаһында урынлашаҡан. Биколдан тыш тағы ла ике бәләкәй ярымутрау — Карамоан һәм Бондок бар. Көньяҡ өлөштә Бикол янында Самар утрауы урынлашҡан. Уларҙы Сан-Бернардино боғаҙы айырып тора. Бикол ярымутрауында вулкандар бик күп. Албай провинцияһындағы Майон — иң ҙур вулкан, 2460 м. Көньяҡ Камаринесела Исарог һәм Ирига тауы, Сорсогонда Булусан тауы — утрауҙағы иң бейек түбәләр.\nТөньяҡ Лусондың Кагаян үҙәнендә файҙалы ҡаҙылмалар сығарылған Калингала (Kalinga site) таш ҡоралдар һәм боронғо кешеләр үлтергән һинд носорогы (Rhinoceros philippinensis төрөнә ҡарай) һөлдәһе табыла. 13 һөйәктең ҡырҡылған урындары, ике ҡулбаш һөйәгендә — таш менән һуғыуҙан барлыҡҡа килгән уйымдар бар. Был носорог бынан 777 һәм 631 мең йылдар элек йәшәгән тип билдәләнә.\nЛусон утрауының төньяҡ-көнсығышында Кальяо[en] мәмерйәһендә кешегә оҡшаш йән эйәһенең (Homo sapiens) табан һөйәге табыла. Был һөйәктәр 66,7 ± 1 мең йыл тирәһе элек йәшәгән кешенеке булырға тейеш.\nДөгө, кокос пальмаһы, тәмәке, кукуруз үҫтерелә.\nУтраурауҙа алтын, хромит, баҡыр һәм тимер ятҡылыҡтары табылған.\nАдминистратив Лусон утрауының административ картаһы Бикольский Регион Долина Кагаян КАЛАБАРСОН Центральный Лусон Кордильерский административный регион Илокос Столичный регион МИМАРОПА\nЛусон утрауы 8 төбәккә бүленгән, уларҙың һәр береһе бер нисә провинциянан тора. Төбәктәр:\nИлокос — I төбәктәренән\nКагаян үҙәне — II төбәк\nҮҙәк Лусон — төбәктәрҙә, III\nКАЛАБАРСОН — IV төбәк-A\nМИМАРОП (МИМАРО) — IV төбәк-B\nБикол (Биколандий) — V төбәк\nКордильер Административ төбәге (Кордильер)\nБаш ҡала төбәкге — Ҙур Манила\nЛусон халҡы төрлө этнолингвистик төркөмгә ҡарай. Төп халыҡтары: аэт, бикол, ибанаг, игорот, илок, пампанган, пангасинан, тагалдар. Һәр бер халыҡ билдәле бер районда йәшәй. Илотар провинцияһы өҫтөнлөк Төньяҡ Илокос һәм Көньяҡ Илокос һәм Кагаян Үҙәнендә йәшәй. Пампангандар һәм пангасинандар — провинцияһы Пампанга, Пангасинан, Тарлак Үҙәк һәм Лусонда, тагалдар — Маниланың ситке райондарында һәм Калабарсон төбәгендә. Игороттар — Үҙәк Кордильер халҡының дөйөм исеме, тау халҡы, әммә улар бер нисә төрлө халыҡтан тора. Ибанагтар — Кагаяндың, ә биколдар (биколано) — Бикол ярымутрауының ерле халҡы. Мосолмандар һәм ҡытайҙар, шулай уҡ Европа, АҠШ-тан күсеп килеүселәр, япондар, корейҙар, метис һәм башҡалар күбеһенсә ҡалала осрай. Халыҡтарҙың һәр береһенең үҙ теле бар, әммә дәүләт теле булып тагаль теле һанала. Аралашыуҙа инглиз теле киң ҡулланыла. Әммә 1899 йылда, колониаль иҙеүгә ҡаршы революция ҡыҙған осорҙа, рәсми тел булып испан индерелә, бөтә документтар ҙа шул телдә тултырыла. Дини ышаныуҙар ҙа төрлөсә. Күпселек халыҡ католик динен тота, протестанттар — бер аҙ әҙерәк.\nФилиппин утрауҙары исемлеге\n↑ Новая кость отодвинула заселение Филиппин 2016 йылдың 24 декабрь көнөндә архивланған.\nhttps://ba.wikipedia.org/w/index.php?title=Лусон&oldid=1054849 ҡабул ителгән\nПоследний раз редактировалась 10 август 2021 в 15:59\nБыл бит һуңғы тапҡыр 15:59 10 август 2021 үҙгәртелгән.


“Үҙебеҙсә кейенеү ҙур шатлыҡ булһын, ә беҙ ярҙам итербеҙ” » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Иҡтисад » “Үҙебеҙсә кейенеү ҙур шатлыҡ булһын, ә беҙ ярҙам итербеҙ”\n08.04.2016 “Үҙебеҙсә кейенеү ҙур шатлыҡ булһын, ә беҙ ярҙам итербеҙ”\nйәки Милли кейем һәр заманда ла ҡулланылышта\nӘбйәлил ҡыҙҙары, хәҙер инде баш ҡалабыҙҙа төпләнгән модельер-дизайнерҙар, игеҙәктәр Әлфиә менән Гөлфиә Хамматовалар тураһында ишетмәгән кеше ҡалдымы икән? Улар халҡыбыҙҙың милли кейемдәрен тегеүсе бик тә рухлы милләттәштәребеҙ булараҡ танылды. Сәхнәгә сыҡҡан йырсы-бейеүселәрҙең кейемендә лә табырға була уларҙың “эҙен”, конкурс-фестивалдәрҙә лә күрәбеҙ. Башҡорт орнаменттарын, уларҙың төрлөлөгөн күреп, сит ил кешеләре лә һоҡлана. Ситтәр һоҡланғанда беҙ ниңә уларҙы, йәғни боронғонан һаҡланып килгән биҙәктәребеҙҙе оноторға тейешбеҙ?!\nТормош сәхнәнән һәм байрамдан ғына тормай. Көндәлек кейемдә лә миллилекте рәхәтләнеп күрһәтергә була. Бөгөн, Аллаға шөкөр, күптәрҙә башҡорт биҙәүестәре йә уға яҡынайтылған заманса варианттар йыш осрай. Етәкселектә, йәмәғәт эштәрендә әүҙем ҡатнашыусы ҡатын-ҡыҙҙар ҙа теләп таға уларҙы.\nӘлфиә менән Гөлфиә замандаштарҙы “үҙебеҙсәләп” кейендереүгә ҙур өлөш индерә. Күҙ алдығыҙға килтерегеҙ әле: үҙегеҙ яратып кейгән күлдәгегеҙҙең яғаһында йә ең осондамы, билбауындамы милли ҡусҡар биҙәк, геральдик ағастар, йондоҙҙар, геометрик һындар торһа, кейем тағы ла күркәмләнеп китә, шулай бит? Гөлфиә әле икенсегә әсәй булыу шатлығын кисерә, ә беҙ ошо турала Әлфиә Хамматова менән һөйләшеп алдыҡ.\n– Бөгөнгө кейемдәргә милли биҙәк ҡуйыу идеяһы ҡасан барлыҡҡа килде?\n– Беҙ бала саҡтан булмышыбыҙ менән башҡорт рухлы булып үҫтек, үҙ телебеҙ, илебеҙ, тип янып-көйөп йәшәйбеҙ. Нәҡ ошо тегеү юлынан киткәс тә, диплом эшебеҙ башҡорт милли костюмына ҡағылышлы буласаҡ, тип уйлап ҡуйғайныҡ. Тәүге диплом эшебеҙ балаларға башҡорт милли костюмын тегеү һәм өйрәнеү булһа, икенсе диплом эшебеҙҙе бөгөнгө көндәлек тормошта башҡорт милли элементтарын, орнаменттарын заманса кейемдәрҙә ҡулланыу темаһына арнаныҡ. Шулай итеп, тәүге тапҡыр бөгөнгө кейемгә милли һулыш индереү идеялары менән нәҡ шул диплом эшен эшләгәндә ижад итеп ихлас тотондоҡ та инде.\n– Яратып теккән кейемегеҙ бармы? Бөгөн милләттәштәргә ниндәй моделдәр тәҡдим итәһегеҙ?\n– Көн дә кейелгән юбка, күлдәк, блузка кеүек әйберҙәргә ҡарағанда сәхнә кейемен, туй, никах күлдәктәрен тегеү нығыраҡ оҡшай, унда бит һин тегеп кенә ҡалмайһың, ә ниндәйҙер яңы идеялар менән тулыландырып ижад итәһең.\nАллаға шөкөр, бөгөнгө милләттәштәребеҙ ошо йүнәлеш менән бик ҡыҙыҡһына, һәр кем тиерлек бәләкәй генә булһа ла милли элемент булған әйбер тектерергә теләй. Нимәһе ҡыуаныслы, ҡатын-ҡыҙҙар ғына түгел, ир-егеттәребеҙ ҙә ҡыҙыҡһына, уларға инде беҙ галстук, башлыҡтар, бейсболкалар, костюмдар тәҡдим итәбеҙ.\n– Әле ҡайһылары популяр?\n– Ҡатын-ҡыҙҙар араһында никахҡа башҡорт стилендәге билбауҙар, күлдәктәр, һаҡал-түшелдеректәр тектереүселәр күп. Беҙ ул кейемде сәхнә өсөн генә түгел, ә көндәлек тормошта рәхәтләнеп, иркенләп кейеп йөрөгәндәй булһын итеп, заман талаптарына, мода йүнәлешенә тап килтереп тегергә тырышабыҙ. Шуға ла күп осраҡта ныҡ сағыу булмаған төҫтәр, ябайыраҡ, тәбиғи туҡымалар ҡулланып эш итәбеҙ.\n– Моғайын, яңы идеялар менән янаһығыҙҙыр?\n– Киләсәккә пландар, әлбиттә, ҙур! Хыялдар менән тулып, ҡайнап йәшәйбеҙ! Бер минутыбыҙҙы ла бушҡа, заяға үткәрмәҫкә тырышабыҙ. Алла бирһә, ошо йүнәлеште – милләтебеҙҙе сағылдырған кейем тегеүҙе тағы ла үҫтерергә, таратырға ине. Көн дә кейеп йөрөгән кейемдең бер бәләкәй генә мөйөшөндә үҙебеҙгә хас биҙәк йәки тәңкәләр торһа, ҡалай матур бит!\n– Зауыҡлы кейенергә яратыусыларға теләктәрегеҙ?\n– Һәр ваҡыт эҙләнегеҙ, тип теләр инек. Үҙенсәлекле, ҡабатланмаҫ образың булыу ҙур көс талап итә һәм ҙур маҡтауға лайыҡ! Дөрөҫ һайланған кейем ярҙамында кеше үҙен ниндәйҙер кимәлдә биҙәй ҙә, етешһеҙлектәрен дә йәшерә ала.\n– Һеҙгә замандаштарыбыҙҙы күркәм итеү юлында уңыштар теләргә ҡала. Киләсәктә башҡорттар милли кейемен көндәлек тормошта ла рәхәтләнеп кейә икән, был һеҙҙең дә тырышлыҡ буласаҡ.


Өфөнөң Октябрь районының Нуғай ауылында 147-се мәктәптә тренажер-гимнастика комплексы булған универсаль спорт майҙансығы асылды. Майҙансыҡ ҡыҫҡа ваҡыт эсендә төҙөлгән һәм был эшкә ҡала бюджетынан 2,8 миллион һум аҡса бүленгән. Майҙандың йомшаҡ синтетик япмаһы һауа температураһының үҙгәреүенә, дымға бирешмәй, ә, иң мөһиме, спортсылар йәрәхәтләнмәйәсәк.\nМордовия интернаттарында тәрбиәләнеүсе 131 бала «Өфө приборҙар эшләү производство берекмәһе» федераль дәүләт унитар предприятиеһының ҡала ситендәге һауыҡтырыу лагерында ял итеп, сәләмәтлеген нығытасаҡ, алдағы уҡыу йылына көс туплаясаҡ. Янғын хәүефе арҡаһында төбәктә уларҙы эвакуациялау тураһында ҡарар ҡабул ителә. Балаларыбыҙҙы ҡабул иткән төбәк башлығы Рөстәм Зәки улы Хәмитовҡа, беҙгә ярҙам иткәндәрҙең барыһына ла ихлас рәхмәтебеҙҙе белдерәбеҙ, ти Мордовия Республикаһы мәғариф министрының беренсе урынбаҫары Татьяна Каргина.\nРеспублика балалар клиник дауаханаһында хроник бөйөр сиренән яфаланыусы бәләкәй пациенттар өсөн диалез үҙәге асылды. Ул «Беҙ бергә» балаларға ярҙам һәм уларҙы һаҡлау фонды проекты буйынса «Берҙәм Рәсәй» фирҡәһе ҡатнашлығында ойошторола. Үҙәктә Башҡортостан ҡалаларынан һәм райондарынан балалар дауалана.\n«Салауат Юлаев» хоккей командаһы махсус хәйриә фондына 1,5 миллион һум аҡса күсерергә булды. Ул аҡса янғындан зыян күреүселәргә йүнәлтеләсәк. Был ҡарар команданың күҙәтеү советы, тренерҙар штабы һәм уйынсылар тарафынан ҡабул ителде.\n«Мәк» операцияһының I этабы барышында республиканың наркополицейскийҙары МВД, ФСБ һәм МЧС хеҙмәткәрҙәре ярҙамында 100 тоннанан ашыу мәк һәм киндер үҫентеләрен юҡ иткән. Белгестәр фекеренсә, уларҙан 10 мең дозанан ашыуыраҡ наркотик әҙерләргә мөмкин булыр ине. Үләндәрҙән тыш, наркополицейскийҙар 82 килограмм наркотикты тартып алып юҡ иткән.\n18 августа Башҡорт дәүләт опера һәм балет театрының күргәҙмә залында Рифғәт Арыҫлановтың «Башҡорт сюитаһы» ижади проекты презентацияланасаҡ. Автор быйыл Салауат Юлаев исемендәге дәүләт премияһына тәҡдим ителде. Уның «Башҡорт сюитаһы» башҡорт халҡының күп яҡлы мәҙәниәтен сағылдыра, уға 21 әҫәр ингән.\nБашҡорт дәүләт опера һәм балет театры солисткаһы Ирина Сапожникова Истанбул ҡалаһында үткән балет артистарының халыҡ-ара конкурсында икенсе урынды яуланы. Икенсе тапҡыр үткән сарала Франциянан, Германиянан, Чехиянан, Япониянан, ҡытайҙан, Американан, Болгариянан, ҡаҙағстандан, Төркиәнән ҡатнашыусылар булған. Өфө балеринаһының конкурс программаһына, абруйлы классика әҫәрҙәренән тыш, хореограф Ринат Әбүшаһмановтың ике эше ингән.


Башҡортостан синоптиктары ял көндәрендә һауа торошоноң нисек буласағын әйтте // Йәмғиәт | новости башинформ.рф\n10:59, 18 января 2019 Йәмғиәт\nБашҡортостан синоптиктары ял көндәрендә һауа торошоноң нисек буласағын әйтте Фото: «Башинформ» мәғлүмәт агентлығы\nӨФӨ, 2019 йыл, 18 ғинуар. /«Башинформ» мәғлүмәт агентлығы, Галина Бахшиева/.\nБашгидромет алдағы өс көнгә һауа торошо тураһында мәғлүмәт бирҙе.\nСиноптиктар мәғлүмәте буйынса, 18 ғинуарҙа Башҡортостанда көндөң аяҙлы-болотло булыуы көтөлә. Көндөҙ урыны менән бер аҙ ҡар яуа, еңелсә буран. Ел көньяҡтан, көньяҡ-көнбайыштан секундына 7-12 метр тиҙлектә.\nҺауа температураһы көндөҙ — 5-10 градус һалҡын.\n19 ғинуарҙа республикала бер аҙ ҡар яуыуы көтөлә, көньяҡта яуым-төшөмһөҙ, еңелсә боҙлауыҡ. Ел көньяҡ-көнбайыштан талғын, Башҡортостандың көньяғында йомшаҡ.\nҺауа температураһы төндә — минус 7-12 градус, аяҙытҡанда 14-19 градус һалҡын. Көндөҙ йылыраҡ — 3-8 градус.\n20 ғинуарҙа синоптиктар төбәктә бер аҙ ҡар яуыуын, еңелсә боҙлауыҡ булыуын фаразлай. Ел көньяҡ-көнбайыштан, көнбайыштан талғын.\nҺауа температураһы төндә — 7-12 градус һалҡын, көньяҡ-көнсығышта минус 17-гә тиклем. Көндөҙ — 4-9 градус һалҡын.


2 июндә «Первушино» аэродромында ғаилә байрамы үткәрелә // Йәмғиәт | новости башинформ.рф\n2 июндә «Первушино» аэродромында ғаилә байрамы үткәрелә\n13:56, 22 мая 2012 Йәмғиәт\n2 июндә Өфөнәнән 35 километр алыҫлыҡта Кушнаренко районында урынлашҡан «Первушино» аэродромында Бала саҡ һәм авиация байрамы үткәрелә. «Асыҡ күк» ғаилә уикенды Халыҡ-ара балаларҙы яҡлау көнөнә ҡарата ойошторола.\nОйоштороусылар уны төрлө йәштәгеләр өсөн тәғәйенләнгән сағыу, бай эстәлекле программа тип анонслай.\n— Балалар өсөн авиация тематикаһына һүрәттәр конкурсы һәм экскурсиялар үткәреү планлаштырыла. Бынан тыш, һәр төрлө авиация техникаһы менән танышырға, пилоттар оҫталығын, парашютистар һикереүен, авиамоделистарҙың сығыш яһауын, 12 йәшкә тиклемге балаларҙың мотокросс буйынса күрһәтмә сығыштарын, бурҙайҙар ярышын ҡарап буласаҡ. Әүҙем ял итергә яратыусылар өсөн алдынғы автомобиль маркаларында тест-драйв ойоштороласаҡ, вертолеттарҙа, параплан, аэростат, автожирҙарҙа йөрөп буласаҡ. Былар барыһы ла музыкаль төркөмдәрҙең сығышы, конкурстар, викториналар, приздар, сюрприздар менән оҙатылып барасаҡ. Байрам концерт һәм сағыу салют менән тамамланасаҡ, — тинеләр БР Транспорт һәм юл хужалығы буйынса дәүләт комитетында.\nБайрамда ҡатнашырға теләгәндәр аэродромға Өфөнөң Көньяҡ автовокзалынан юлға сыға ала. 12.30-ҙан башлап был уңайҙан махсус бүленгән «Башавтотранс» автобустары йөрөй башлаясаҡ. Улар ярты сәғәт һайын ҡуҙғала. Кире йүнәлештәге һуңғы рейс – 22.30-ҙа.\nЮл хаҡы - 63 һум. Аэродромға инеү бушлай.


Салауат Юлаевтың тыуыуына 263 йыл | «Ашҡаҙар» радиоhы сайты\nСалауат Юлаевтың тыуыуына 263 йыл\nБөгөн исеме һәм даны Башҡортостан тарихында мәңге һаҡланған күренекле шәхес Салауат Юлаевтың тыуыуына 263 йыл. Уның образы Республикабыҙ символының айырылғыһыҙ өлөшө. Батыр һыны Башҡортостан гербында урын алған. Салауат Юлаев исемендәге орден һәм республикабыҙҙың әҙәбиәт, сәнғәт, архитектура өлкәһендә дәүләт премияһы бар. Уның исеме ҡала, район, хоккей клубы, предприятиелар, Башҡортостанда, Силәбе, Ҡурған, Ырымбур һәм башҡа өлкәләрҙә, Татарстан, Донецк, Кривой Рог, Эстонияның Палдиски ҡалаларындағы урамдарға бирелгән. Төрлө төбәктәрҙә уға һәйкәлдәр һәм бюстар ҡуйылған, күп кенә ауыл һәм ҡалаларҙа Салауат Юлаев музейҙары эшләй. Башҡортостанда йыл һайын Салауат көндәре үтә, “Салауат йыйыны” республика фольклор байрамы уҙғарыла.


Хемниц — Башҡорт Википедияһы\nБыл терминдың башҡа мәғәнәләре лә бар, ҡарағыҙ: Хемниц (мәғәнәләр).\nХе́мниц, Ке́мниц (нем. Chemnitz [ˈkʰɛmnɪʦ] (i), үр.-луж. Kamjenica; 1953 йылдан 1990 йылға тиклем — Карл-Маркс-Штадт (нем. Karl-Marx-Stadt)) — Германиялағы, Саксония федераль ерендәге ҡала. Хемниц округы үҙәге. Рәсми коды — 14 5 11.\nКарл-Маркс-Штадт[d], Карл-Маркс-Штадт-Ланд[d], Хемниц[d], Хемниц[d], Хемниц[d] һәм Хемниц[d]\nBahrebach[d], Кемниц[d], Q20184099? һәм Kappelbach[d]\nCentral German Metropolitan Region[d]\n243 487 кеше (30 апрель 2021)\nAdelsberg[d], Altchemnitz[d], Altendorf[d], Bernsdorf[d], Borna-Heinersdorf[d], Ebersdorf[d], Einsiedel[d], Euba[d], Furth[d], Gablenz[d], Glösa-Draisdorf[d], Грюна[d], Harthau[d], Helbersdorf[d], Hilbersdorf[d], Hutholz[d], Kapellenberg[d], Kappel[d], Kaßberg[d], Klaffenbach[d], Kleinolbersdorf-Altenhain[d], Lutherviertel[d], Markersdorf[d], Mittelbach[d], Morgenleite[d], Хемниц-Рабенштайн[d], Reichenbrand[d], Reichenhain[d], Рёхсдорф[d], Ротлуф[d], Schloßchemnitz[d], Schönau[d], Зигмар[d], Sonnenberg[d], Stelzendorf[d], Витгенсдорф[d], Yorckgebiet[d] һәм Хемниц-Центрум[d]\n298 ± 1 метр һәм 302 метр\nТампере[d], Томбукту[d], Мюлуз, Лодзь[d], Волгоград, Аррас[d], Усти-над-Лабем, Манчестер[d], Дюссельдорф[d], Акрон[d], Тайюань[d], Ченнаи, Любляна һәм Калуга\nСредняя Саксония[d], Цвиккау[d], Рудные Горы[d], Флёа һәм Горнау\nMunicipal archive Chemnitz[d]\nЕвропаның мәҙәни баш ҡалалары[d] (2025)\nСаксонская рогатка[d] (2020)\n221,05 км² (2016)\nCategory:Views of Chemnitz[d]\n037209, 0371, 037200, 03722 һәм 03726\n2015 йылда халыҡ иҫәбе 248 645 кеше була.\n3 Мәҙәниәте һәм иҫтәлекле урындары\n5 Фән һәм мәғариф\n6 Почётлы граждандары\nХемниц Цвиккауэр-Мульде йылғаһы ҡушылдығы Кемниц йылғаһы исеменән килеп сыҡҡан. Сhemnitz лужицк сербтары телендә «ташлы инеш» тигәнде аңлата. Чех телендә ҡала Saská Kamenice булараҡ билдәле, йәғни «Саксония Каменецы».\nXII быуатта император Лотарь II Кемниц (Каменица) йылғаһы кисеүе эргәһендә ҡалаға нигеҙ һала. Ул үҙ атамаһын ташлы йылға булыуынан ала, һуңынан йылға атамаһы ҡалаға исем бирә.\n1308 йылға тиклем Хемниц империя ҡалаһы була. Урта быуаттарҙа ул, бигерәк тә XIV быуатта туҡымаларҙы ағартыу өҫтөнлөгө бирелеүе арҡаһында, иҡтисад үҙәгенә әйләнә.\n1531 йылдан Хемницта билдәле немец ғалимы, минералогияға нигеҙ һалыусыларҙың береһе Георгий Агрикола йәшәй. 1546 йылда курфюрст Мориц Агриколаны Хемниц бургомистры итеп ҡуя, артабан был бер йыллыҡ вазифаға ул 1547, 1551 һәм 1553 йылдарҙа һайлана. Был бик үҙенсәлекле була, сөнки Агрикола — католиком, ә ул ваҡытта Саксония халҡының күпселеген протестанттар тәшкил итә. Агрикола 1555 йылдың 21 ноябрендә Хемницта вафат була. Ҡала халҡы католикты ерләүҙән баш тартҡас, уны Хемництан 50 километр алыҫлыҡта урынлашҡан Цайцҡа алып киләләр.\nXVIII быуат һуңында Хемниц Германия сәнәғәтенең иң эре үҙәктәренең береһенә әйләнә. Халыҡ һаны үҫешә, ә ҡала «Саксония Манчестеры» һәм «ҡоромло Кемниц» ҡушаматтарын ала.\nХемницта халыҡтың иң күп һаны 1930 йылға тура килә һәм 360 мең кешегә етә.\nИкенсе Бөтә донъя һуғышы йылдарында ҡала Британия-Америка авиацияһы утына тотола. 1945 йылдың 5 мартындағы бомбаға тотоу һөҙөмтәһендә ул ныҡ емерелә.\nГДР хөкүмәтенең 1953 йылдың 10 майындағы ҡарарына ярашлы ҡала Карл Маркс хөрмәтенә Карл-Маркс-Штадт (нем. Karl-Marx-Stadt) тип үҙгәртелә. 1990 йылдың 23 апрелендә халыҡтың 76 проценты ҡалаға элекке атамаһын кире ҡайтарыу өсөн тауыш бирә. 1990 йылдың 1 июненән ул ҡабаттан Хемниц исемен йөрөтә.\nГермания берләшкәндән һуң ҡалалағы эре предприятиелар ябылғас, Хемництан халыҡ күпләп ситкә китә, һөҙөмтәлә 2000 йылда халыҡ һаны 1990 йыл менән сағыштырғанда 20 проценттан күберәккә кәмей. Әле лә халыҡ һаны кәмеүе дауам итә, әммә уның темптары әкеренәйә.\n1990 йылдар урталарында ҡаланың үҙәге үҙгәртеп ҡорола башлай. Ратуша бинаһы эргәһендә бик күп магазиндар барлыҡҡа килә.\nИҫке һәм яңы ратуша\n2007 йылдан «Кемниц — заманса ҡала» (Stadt der Moderne) ҡаланың рәсми лозунгы булып тора.\nҠалала драма һәм опера театрҙары, ҡурсаҡ театры, бәләкәй формалағы бер нисә театр, концерт залы бар. Музейҙар бик күп, шул иҫәптән:\nСаксония тимер юлдары музейы;\nтәбиғәтте өйрәнеү музейы;\nШлоссберг замогындағы музей (крайҙы өйрәнеү);\nкороль Альбрехт музейы (художество;\nГунценхаузер музейы (экспрессионистарҙың эштәре тупланмаһы);\nзаманса сәнғәттең яңы саксон галереяһы.\nХемницта ҙур булмаған зоопарк бар.\nХемництың иң мөһим иҫтәлекле урындарының береһе — совет скульпторы Кербель Лев Ефимович эшләгән Карл Маркс һәйкәле. 6 метрлыҡ бронза бюст 1971 йылда ҡуйыла. Ул, Рашмор тауынан эшләнгән Америка президенттарының гигант баштарын иҫәпләмәгәндә, Улан-Удэлағы Ленин башынан ҡала, донъялағы иң ҙур баш бюсының икенсеһе.\nКарл Маркс һәйкәле\nҠаланың икенсе символы булып Ҡыҙыл башня тора, уның беренсе ҡаттары XII быуат һуңында — XIII быуат башында һалына. XII быуатта башня торлаҡ була, һуңынан ҡала нығытмаларының бер өлөшөнә әйләнә. Артабан башняла суд һәм ҡала төрмәһе урынлаша.\nАрхитектура күҙлегенән ҡарағанда, ҡаланың грюндер дәүере стилендә төҙөлгән Касберг районы ҡыҙыҡлы.\n1996 йылдан ҡалала халыҡ-ара «Schlingel»[de] балалар һәм үҫмерҙәр кинофестивале үткәрелә.\nҠалала Гартмандың машиналар эшләү заводы эшләй, ул паровоздарҙың төрлө серияһын, атап әйткәндә XII H2 паровозын сығара, һәм микроавтобустар, Barkas B1000 моделендәге фургондар, шулай уҡ еңел йөк машиналары етештереүсе VEB автозаводы бар.\nӘлеге ваҡытта ҡалала металл эшкәртеү, автоматлаштырыу системалары етештереү һ.б. менән шөғөлләнеүсе сәнәғәт предприятиелары бар. Уларҙың ин эреһе — Volkswagen компанияһының автомобилдәр двигателе заводы. 2013 йылда унда 1500 кеше эшләй.\nХемниц техник университеты\nСовет йылдарында Иркутск һәм Карл-Маркс-Штадт ҡалалары туғандаш була. Иркутскиҙа 1999 йылға тиклем бер проспект Карл-Маркс-Штадт тип аталып йөрөтөлһә (хәҙер — маршал Жуков проспекты), Хемницта Иркутск урамы һәм Волгоград аллеяһы бар .\nӘлеге ваҡытта Хемниц менән туғандаш ҡалалар:\nАкрон, Огайо, АҠШ (1997)\nВолгоград, Рәсәй (1988)\nМанчестер, Бөйөк Британия (1983)\nТайюань, Ҡытай (1999)\nБишкәк, Ҡырғыҙстан (1997)\n↑ - ҡала атамаһы славян «камень» һүҙенән барлыҡҡа килә һәм тел нөсхәһендә «К» аша әйтелә. Рәсәйҙә «Х» аша яҙыу ҡабул ителгән. 2014 йылдың 3 февраль көнөндә архивланған. В последних атласах, издаваемых Роскартографией, название города вновь пишется через «К», см. Атлас мира / Федеральная служба геодезии и картографии России. — М.: ФГУП Производственное картосоставительское объединение «Картография», 2003. — 360 с.\n↑ статья в газете Пятница от 07.09.2007-Иркутск и Карл-Маркс-Штадт — бывшие побратимы 2012 йылдың 26 март көнөндә архивланған.\n↑ Partnerstädte (нем.). Stadt Chemnitz. Тәүге сығанаҡтан архивланған 3 февраль 2012. 9 декабрь 2011 тикшерелгән. 2012 йылдың 3 февраль көнөндә архивланған.\nhttps://ba.wikipedia.org/w/index.php?title=Хемниц&oldid=1058875 ҡабул ителгән\nПоследний раз редактировалась 12 август 2021 в 00:46\nБыл бит һуңғы тапҡыр 00:46 12 август 2021 үҙгәртелгән.


Мостай Кәрим исемендәге стипендияларҙы алыусылар билдәләнде // Йәмғиәт | новости башинформ.рф\n17:39, 16 сентября 2011 Йәмғиәт\nБашҡортостандың халыҡ шағиры Мостай Кәрим исемендәге стипендия 2006 йылда булдырылған. Ул иң яҡшы филолог-студенттарға тапшырыла. Стипендиаттар асыҡ конкурс ярҙамында билдәләнә. Стипендияға уҡыуҙа һиҙелерлек уңыштарға өлгәшкән, әҙәбиәт өлкәһендә һәләттәрен күрһәткән, фәнни-тикшеренеү һәм йәмәғәт эштәре менән әүҙем шөғөлләнгән 3-5 курс студенттары дәғүә итә ала, тип хәбәр итә республика Хөкүмәтенең матбуғат хеҙмәте.\nТеги: премиялар, мостай кәрим, башҡорт дәүләт университеты


Баш ҡалала Михаил Нестеров мемориалы асыла // Йәмғиәт | новости башинформ.рф\nБаш ҡалала Михаил Нестеров мемориалы асыла\n15:27, 31 мая 2012 Йәмғиәт\n— Күренекле рәссам Михаил Нестеровтың тыуыуына 150 йыл тулыуҙы билдәләү сиктәрендә үткәрелгән саралар мемориал асыуға килтерәсәк, — тип белдерҙе М.Нестеров исемендәге Башҡорт дәүләт художество музейы директорының фән буйынса урынбаҫары Светлана Игнатенко Михаил Нестеровҡа мемориаль таҡтаташ асыу тантанаһында. Мемориаль таҡтаташ Ленин урамы, 14/16 адресы буйынса урынлашҡан йортта асылды.\n— Өфөлә рәссамдың тыуыуына 150 йыл тулыуҙы билдәләү сиктәрендә фәнни-ғәмәли конференция һәм Михаил Нестеров һәйкәленең иң яҡшы проектына конкурс үтәсәк, — тип хәбәр итте БР мәҙәниәт министры вазифаһын ваҡытлыса башҡарыусы Камила Дәүләтова. – Михаил Нестеров ижады – беҙҙең уртаҡ хазинабыҙ. 1913 йылда ул ҡалаға рус рәссамдарының 102 эшен, шул иҫәптән үҙенең 30 эшен бүләк иткән. Был ҡала өсөн ҙур ваҡиғаға әүерелгән һәм музей асыуға этәргес булған. Шулай итеп, 1920 йылда музей үҙ ишектәрен асҡан.\n— Нестеров — һынлы сәнғәт өлкәһендә Өфөнө данлаған кешеләрҙең береһе, — тине Өфө хакимиәте башлығы Ирек Ялалов. – Ҡыҙғанысҡа ҡаршы, күренекле рәссам тыуып үҫкән йорт һаҡланып ҡалмаған, уның урынында «Ағиҙел» ҡунаҡханаһы төҙөлгән. Әммә бөгөнгө сара бөйөк рәссамдың исемен мәңгеләштереүгә тәүге аҙым булып тора. Бәлки, ҡунаҡханала Михаил Нестеровтың мемориаль мөйөшө лә булдырылыр.\nМ.Нестеров исемендәге Башҡорт дәүләт художество музейында мемориаль таҡтаташ асыу тантанаһынан һуң Кирилл һәм Мефодий сиркәүенең хоры ҡатнашлығында матур концерт ойошторолдо.


Шамил Вахитов француз күргәҙмәһенә барасаҡ // Иҡтисад | новости башинформ.рф\nШамил Вахитов француз күргәҙмәһенә барасаҡ\n16:31, 11 сентября 2009 Иҡтисад\n15-18 сентябрҙә Францияның Ренне ҡалаһында малсылыҡ һәм ҡошсолоҡ буйынса SРАСЕ-2009 Халыҡ-ара күргәҙмәһе үтәсәк. Рәсәй Ауыл хужалығы министрлығының рәсми делегацияһы составында БР Хөкүмәте Премьер-министрының беренсе урынбаҫары, БР ауыл хужалығы министры Шамил Вахитов барасаҡ.\nБыл бөтә донъя селекция "салонының" иғтибар үҙәгендә урындағы данлыҡлы Салер һәм Симментал тоҡомло һыйыр малы торасаҡ. Күргәҙмәлә ҡатнашыусы 1300 кеше (шуларҙың 360-ы — 30 сит ил дәүләте вәкилдәре) түбәндәге йүнәлештәрҙе тәҡдим итәсәк: һыйыр малы (һөтлө һәм итле тоҡомдар) үрсетеү, сусҡасылыҡ, ҡошсолоҡ, йорт ҡуяндары, һарыҡтар һәм кәзәләр үрсетеү — бөтәһе мең ярым позиция. Күргәҙмә ун гектар майҙандағы 11 павильонда урын аласаҡ. Технологик инновацияларға айырым урын бүленәсәк, унда ҡатнашыусыларға малсылыҡ һәм агросәнәғәт объекттарына барыу мөмкинлеге биреләсәк. Күргәҙмә программаһында — конференциялар, конкурстар һәм малдарҙы аукцион һатыу.


Баш ҡалала йәйге китап уҡыу ихаталары һәм асыҡ һауалағы залдар эшләй // Мәҙәниәт | новости башинформ.рф\nБаш ҡалала йәйге китап уҡыу ихаталары һәм асыҡ һауалағы залдар эшләй\n18:04, 28 июля 2015 Мәҙәниәт\nШаршамбы, 29 июлдә, көндөҙгө сәғәт 12-лә Өфөләге «Тулҡын» паркында 14-се ҡала китапханаһының йәйге «Китап уҡыусы ихатаһы» эшен дауам итәсәк. Бында китапхана яҙҙырған яңы гәзит-журналдар, сағыу балалар әҙәбиәте, «Йәйгелеккә кәңәштәр» файҙалы мәғлүмәт урын аласаҡ. Донъялағы буккроссингҡа ярҙам итеү йәһәтенән китаптар «ирекле сәйәхәт»кә сыға, теләүселәр ҡыҙыҡлы һәм файҙалы әҙәбиәт менән алмаша аласаҡ. Кескәйҙәрҙе «Яратҡан әкиәтселәр» кроссворды көтә, уны сисеүселәргә татлы бүләктәр ҡаралған.\nШул уҡ көндө киске сәғәт 5-тә «Библиосквер» йәйге уҡыу залында «Өфө кистәре» фольклор клубы йәштәре менән осрашыу ойошторола.\n30 июлдә киске сәғәт 5-се яртыла 18-се китапхана Нижегородка биҫтәһендә йәшәүселәрҙе 47-се балалар баҡсаһы биләмәһендә «Асыҡ һауалағы йәйге китапхана»ны асыу тантанаһына саҡыра. Унда классик һәм заманса әҙәбиәт, балалар өсөн баҫмалар һәм журналдар тәҡдим ителәсәк. Һауа торошо яҡшы торғанда йәйге китапхана 31 авгусҡаса көн һайын көндөҙгө сәғәт 4-тән 6-ға тиклем асыҡ буласаҡ, шәмбе һәм йәкшәмбе — ял көндәре, тип хәбәр иттеләр Өфөнөң Ленин районы хакимиәтенән.


Бушлай Гей-Ялбыр Секс – Уйын-Гей Ялбыр Онлайн-Уйын\nБушлай Гей-Ялбыр Секс-Уйын-Әлеге Ялбыр Был Утопия\nҠасан беҙ булыр был порно булдырыу, беҙ белмәгән, беҙ бөтә уйынды нелегко табырға була, коллекцияларҙы тулыландырыу өсөн бындай ише тар өсөн кәрәк. Ләкин беҙ биргән. Был йыл беҙ бөтә уйынды аҡса эҙләп, һеҙ уны беҙҙә табырһығыҙ сайттарында, һәм хатта ҡайһы бер приема уйын, көнбайыш тамашасылар бер ҡасан да уйнай. Беҙ белеү, тип ҙур сәхнәлә бик күп темалар бар тип ялбыр хентай япон һәм был-уйын. Шулай итеп, беҙ уларҙың ҡайһы берҙәре үҙе тәржемә һәм уларҙы һатыу., Көсөргәнешле эштән һуң бушлай йыл гей-Ялбыр секс-бөтә уйынсылар уйындарын сәләмләп әҙер тиле, хыял донъяһына сумырға теләне, уларҙың ҡайһы берҙәре уларҙың теләген ҡәнәғәтләндереү иң серле. Был коллекция уйын күп булмай, ул һеҙгә төн буйы һағынып кайтабыз биреүселәр күп түгел, һәм беҙ быға туҡтағаны юҡ. Беҙ яңы уйынын эҙләү дауам итә, һәм һәр тапҡыр, ҡасан беҙ шул таба, платформа беҙгә лайыҡлы ул, һәм беҙ уның өсөн беҙгә арзан скачать килеүселәр эшләй. Беҙҙең многопользовательский була хатта секс-furry уйын беҙҙең сайтта, уларҙың һеҙгә зыянлы.\nИң ҡыҙыҡлы барлыҡ платформаларында был яңы һеҙгә бушлай киләсәк, һәм был һеҙҙең өсөн түләү кәрәк түгел, ниндәй ҙә булһа башҡа ысул. Берҙән, был һезгә эшләргә кәрәк, был алырға бөтә уйындарға инеү алдынан, - быны раҫлау, йәки 18 йыл күберәк һеҙҙең. Һеҙ иҫәп яҙмаһын кәрәк, тип сайтында элек беҙҙә уйнаған, многопользовательский өсөн хатта уйын. Бында бер нисә иғлан ителде һәм унда, әммә был ғына алһын өсөн, беҙ бөтә уйынды дауам итә алмағандарға түләнергә һәм эшләй, беҙ улар өсөн был коллекцияны һатыу. Наслаждайся ялбыр гей-бөгөн кисә секс!\nЯлбыр Гей Өсөн Бик Күп Уйын-Уйынсы\nБушлай гей-ялбыр секс-нишев уйын сайттары булырға мөмкин, әммә беҙ өлгәшелгәндәр төрлөлөгө барыбер булырға коллекцияһына индергән. Gnu н нигеҙ төрлөлөгө түгел шул, был уйынды ни раят стиль һәм стиле.\nБөтәһенән элек, беҙҙең секс симулятор ялбыр, ялбыр алалар наслаждаться секск менән ҡаты һеҙ унда персонаждар, сюжет йәки тәнәфес персонаждарҙың үҙ-ара эш түгел. Был уйында аласыз настроить фурри, трахать улар һеҙ булдылар. Һеҙ булдырырға ҡайһы бер персонаждар менән трахать нуль йәки ялбыр әҙер. Секс ҡатмарлы, ҙур ҡалаларға барып, уның азатлығы, һеҙҙең кисерә. Был уйынды алып барыусының хәрәкәттәрен, хатта ҡайһы бер енсә, улар һеҙҙең ихтыяждарын ҡәнәғәтләндереү БДСМ.\nИкенсе яҡтан, беҙҙең rpg furry gay уйын булды, киҫер булһа ла, персонаждары менән бик күп, ауыр дөйөм сюжет һыҙығы һәм карталар, улар һеҙ сеткаһы буйынса, һәр персонажы тураһында күберәк белеү һәм башыңды квест башҡара. Rpg күпселеге-нәҫеле япония уйын беҙҙең сайтта буласаҡ, унда хентай-уйын бик күп раят йыш ҡына айырыла.\nҺәм хатта беҙҙең ялбыр булмай, текст бер нисә уйын, интерактив эротическое график роман нигеҙен ул тәшкил итә. Был ҡарашҡа төп герой булып һеҙҙең менән уйын уйнап, һәм һеҙ ҡарары нигеҙендә тарихта булған разворачиваются. Һеҙ һайлаған булып эшләй, үҙенең таянып өҫтөнлөк бирә, ул һеҙгә төрлө һыу килтереп коновко.\nМногопользовательский Гей-Ялбыр Секс - Уйын\nБушлай гей-ялбыр секс-уйын булыуы менән ғорурлана многопользовательский уйындарын үткәреү ялбыр, ялбыр алалар наслаждаться уйындар һеҙҙең унда башҡа процестарҙы компаниялар энтузиастар. Был уйын һеҙҙең менән аватар эшләй башланы. Шул тиклем көйләү өсөн ҡатмарлы Меню аватар, үҙенең эске донъяһын аса алмай фурсон һеҙ виртуаль уйындар. Нисек кенә һеҙ быны эшләйһегеҙ, һеҙ картаһын бушлай тикшертә ала. Ул, башҡа уйынсы була, бәйләнеш өсөн һеҙҙең менән. Ике төп бәйләнеш юлдары булып. Иң элек, үҙ-ара килешеп эш ч сездә бар. Лоббийы шылдырып булған бөтә ч, һеҙ уйынсы һәм башҡа шәхси хәбәр ебәрергә мөмкин., Һәм, икенсенән, интерактив һеҙ башҡа уйынсы менән секс менән шөғөлләнергә мөмкин. Бәйле рәүештә, һеҙ, булырһығыҙ кемдәр өҫтән, аҫтан ә кем. Һәм шул үҙенсәлектәре многопользовательский уйындары беҙҙең иң яҡшы, нимә ул һеҙҙең өсөн иҫәп-хисап кәрәк. Был процестарҙы теләһә ниндәй етеҙ уйындарына килеүселәр өсөн.


Рулетка мөхәббәт ч - ч яҡшы үҙенсәлекле менән - Видео чат - таныштырыу лайф - стрим тере!\nРулетка мөхәббәт ч - ч яҡшы үҙенсәлекле менән\nМин хоккей яратам һәм бейсболка\nРеаль видео онлайн артыҡ ҡыҙ табылыр, ч, Һеҙ беҙҙең яңы сайтҡа менән танышыу ҡыҙыҡ ярҙамы менән незнакомцыч мәңге эҙләргә кәрәк, яңы кеше табыу - бөтөнләй бушлай. Рулетка ч-видео социаль селтәрҙәргә был ололар өсөн түләүһеҙ. Вебкамера видео төркөмө менән незнакомцы. Приват бөтә донъя осраҡлы йәки ч-ч. Альтернатива булған егет йәки ҡыҙ менән танышыу өсөн бушлай ч кулачка chatroulette распредвал.\nЧатта аралашыу буйынса үҙен иркен тоя һәм еңел вебка.\nИрекле альтернатива булып тора Chatrandom Chatroulette, ҡайҙа осратырға мөмкин незнакомец, һеҙ ҡулланылған веб-камералар.\nНаслаждайся ч осраҡлы беҙгә бушлай, уның хәҙер ауыҙ. Logitech HD менән еңеп сыҡты тураһында веб - камера - иң яҡшы һатыусы. веб-камералар һәм ентекле прокрутить аҫҡа табан, өсөн, был тәҡдимен теркәү һәм теркәлгән н блаб була. Бернштейн мэтр үҙе инструктор һәм беҙҙең талапҡа ҡушылырға болтун"маркетинг буйынса пособие һәм пособиены мэтры дэннис инструктор менән смит Бернстайн", кесаҙна.\nМин күп тапҡыр әйттем инде\nМодель веб-камералар Мэйси Кеннеди, кейеп, инәһе булараҡ, хард рок әңгәмәләште. экспо виртуаль казино стенд барлыҡҡа килде. АВН ғинуарҙа өлкәндәр өсөн ҡунаҡхана, лас-Вегас, невада штатында. Премиум ала, фотоһүрәттәр дүрт энергияһы өсөн юғары сиселешле һүрәттәр яңылыҡтар буласаҡ. getty уңыш алынды, сөнки уларҙы бар тәне көслө, аҡыллы һәм һәләтле. Башлыса-бөтә был-тәбиғи лидер амин. Бер нисә үлтерелгән ливия хөкүмәтенең хәрби командиры була. самонадеянный триполи шишәмбе, вертолеттар бәреп төшөрөп булмай уларҙы тағы ла бер сәләмләйбеҙ. Эйе, комбо-ярым. Хеппенхайм Арзан Абсорбция (. Тамила Яңылыҡтар - новости Тамила. тамила иң онлайн-порталы, ҡурғаусы Tramlined киң н тәьмин иткән, Һиндостан һәм донъя яңылыҡтары.\nТамила тотоу буйынса яңылыҡтар көтә сирттереү бөгөн был тальк гәзите сиртеү түгел.\nКеүек ҡыҙ бала менән осрашыуға саҡыра\nБолзоо Ганц Бие\nчатта теркәлергә бушлай онлайн без рулетка башҡа ҡыҙҙар менән бушлай теркәү ч рулетка таныш булмаған теркәлгән видео онлайн ҡатын-ҡыҙ менән танышырға теләй ч плюс рулетка менән ҡыҙы 18 бушлай танышыу сайттарына теркәлдем видеочить менән ҡыҙы 18 ҡыҙ менән теркәлгән видеочивать фото теркәлгән танышты секс видео танышты


Сәйәси түгел, спорт ваҡиғаһы » "Йәшлек" гәзите\nГазета "Йәшлек" » Новости » Сәйәсәт » Сәйәси түгел, спорт ваҡиғаһы\nСәйәси түгел, спорт ваҡиғаһы\nКиевта шау-шыу. Уның шулай булырын күҙаллауы ла ауыр түгел ине. Урамға оппозиция сыҡһа, араларында барыбер ҙә бер-ике провокатор табыла һәм ғауға ҡуба ла китә. Был митингыларҙа күп осраҡта шулай. Ә украин оппозицияһын ҡыуырға махсус отряд – “Бөркөт” спецназы ла тотонған. Ҡоралмы? Әлбиттә, бар. Ғәҙәти таштан, таяҡтан башлап тауышлы гранаталарға (свето-шумовая) тиклем. Күрше илдәге хәл-торош торған һайын көсөргәнешле була бара. Оппозиционерҙар үҙҙәре лә, тәртип һаҡсылары ла, шул ваҡиғаларҙы яҡтыртыуҙы бурысы тип һанаусы журналистар ҙа зыян күрә.\nУкраина Президенты Виктор Янукович халыҡҡа мөрәжәғәтендә диалог, компромисс кәрәклеген белдерҙе. “Дәүләт эсендәге бәрелештәрҙең беҙҙең йәмғиәт өсөн ҙур хәүеф икәнен аңлағыҙ”, – тигән ул бер сығышында.\n“УДАР” оппозиция партияһы лидеры Виталий Кличко, тәртипһеҙлектәр ойоштороп, оппозицияны ғәйепле яһар өсөн Киевҡа махсус рәүештә провокаторҙар килтерелгән, тип бара. Һәр хәлдә, был илдә “Көнбайыш еҫе сыға”. Америка аҡсаһын алыусылар тураһында ла һүҙ ишетелеп ҡала. Дөрөҫтөр, сөнки АҠШ-тың Милли хәүефһеҙлек советы вәкиле булған ханым тиҙ арала Киевтан спецназды сығарыуҙарын талап иткән. “Юҡһа, – тигән ул, Украина хөкүмәтенә янап, – санкциялар көтөгөҙ”. Хейден ханым фекеренсә, урамға сыҡҡан оппозиция бит демократик ҡағиҙәләргә таянып эш итә.\nВаҡиғалар нимә менән барып бөтөр? Ул ҡайһы яҡҡа шыуышыр? Сиратта беҙҙең ҡайһы күршебеҙ? Был һорауҙарға яуап табаһы бар әле. Бөгөн һүҙ ул хаҡта түгел.\nТиҙҙән илебеҙ ҡунаҡтар ҡабул итәсәк\nСочиҙағы Ҡышҡы Олимпия уйындарын әйтәм. Был ваҡиғаға оҙаҡ ҡына әҙерләндек һәм донъя спортсыларын үҙебеҙҙә ҡабул итер өсөн Рәсәй биләмәһендә үткән тәүге Олимпиаданан, 1980 йылдан, бирле тырыштыҡ. Ниһайәт, “Сочи – 2014” сараһы яҡынлашты. Дөрөҫөн әйтергә кәрәк, был ваҡиғаны беҙҙә күптәр көтмәй. Замандаштар, юҡҡа аҡса түгеү, тип ҡабул итә. Эйе, бәлки, аҡса самаһынан артығыраҡ та тотонолалыр, уныһы беҙгә түгел, ә беҙҙең түрәләребеҙгә (төбәк башлыҡтарына) лә билдәле түгелдер. Һәр хәлдә, сит ил журналистарына биргән интервьюһында Рәсәй Президенты Владимир Путин белдереүенсә, Олимпиаданы сәйәсиләштерергә кәрәкмәй.\nКөнбайышта Сочи ваҡиғаһын көтәләр. Уларҙы башлыса уйын барышында хәүефһеҙлек саралары һәм гомосексуалистар хоҡуҡтары тураһында яуаптар ҡыҙыҡһындырҙы. Британия матбуғаты яҙыуынса, Рәсәй башлығы яуаптарын, алдан белгән шикелле, шул тиклем ышаныслы һәм теүәл итеп биргән. Ул яҡтан Президент маладис ул, күпме “тура эфир”ҙы күрҙек, күпме яуабын ишеттек. Путин сит ил журналистарына яуапты әҙерәк кинәйә менән биргән икән. “Ошондай интервьюны Юлий Цезарь үткәрһә, ул Владимир Путинды хәтерләтер ине, үҙен хакимдарса, иркен һәм кинәйәле тотоуы менән”, – тип яҙғандар Көнбайышта.\nҠытай журналистары, Путиндың шәхесе менән туранан-тура ҡыҙыҡһынып, берәй ҡасан көслө егеттәр ролендә киноға төшөү теләге юҡмы, тип һораған. Әҙерәк мәғәнәһеҙерәк һорау инде, шулай ҙа Путин, бәлки, хоккей уйнармын, тигән. Һорауына күрә – яуабы.\nҺәм, әлбиттә, етди һорау ҙа яңғыраған. Ришүәтселек тураһында. Владимир Владимирович яуабынса, Сочиҙа Олимпия уйындарына әҙерлек барышында ҙур коррупция күренештәре күҙәтелмәгән. Эштәрҙе башҡарыусылар ғына хаҡтарҙы күтәрергә маташҡан, әммә был хәл бөтөн илдәрҙә лә бер иш. Әлегә берәү ҙә ришүәтселек хаҡында объектив мәғлүмәт бирмәгән. Ә ҡайҙалыр юғалған 18 миллиард доллар тураһында хәбәр йөрөтөүселәр тиҙ арала дәлил килтермәһә, уларҙы судҡа биреү дөрөҫ була. Олимпиада алдынан урындағы түрәләр ҙур спорт сараһы объекттары өсөн тәғәйенләнгән ерҙе һатырға маташҡан-маташыуын, әммә әле уларға яза бирелгән икән.\n1980 йылғы Йәйге Олимпия уйындары (рәсми атамаһы – XXII Олимпиада уйындары), хәтерегеҙҙә булһа, Мәскәүҙә үтте. Нимәһе-нимәһе, Олимпиада айыуы, моғайын, ул саҡта йәш булған быуындың иҫендәлер. Был уйындарға 60-тан ашыу ил бойкот иғлан иткәйне (шул иҫәптән АҠШ, Канада, Төркиә, Көньяҡ Корея, Япония, ГФР). Сәбәбе – совет ғәскәрҙәренең 1979 йылда Афғанстанға инеүе. Шулай булһа ла, әлеге ярыштарҙа бик ҙур ҡаҙаныштарға өлгәшелә – 74 Олимпия, 39 Европа һәм 36 донъя рекорды ҡуйыла.\nСССР спортсылары, ғөмүмән, Олимпиадаларҙа яҡшы сығыш яһай, 1 – 2-се урындарҙан төшмәй. Википедия сығанаҡтары алдамаһа, Советтар Союзы тарҡалғас, Рәсәй Федерацияһы уйынсылары позицияларын һүлпәнәйткән кеүек. Йәйге Олимпия уйындарында 2004 йылдан алып 3 – 4-се урындарҙан да юғары күтәрелгәнебеҙ юҡ. Ҡышҡылары инде бөтөнләй уйға һала, хатта 2010 йылғыһында “алтындар” буйынса 11-се генә урын алғанбыҙ.\nҘур сараларға әҙерләнгәндә төрлөһө була инде. Туй алдынан да шаулашып алабыҙ. Кемгә байрам оҡшай, кемгә – ғауға тигәндәй. Сочи ваҡиғаһын ул тирәлә йәшәгәндәрҙән бәғзеләр ҡарамаясаҡ. Хатта телевизорҙан да. Мәҫәлән, Сочиҙа йәшәүсе Любовь Фурса исемле ханым. Ул бығаса ғаиләһе менән хәҙер иҫ киткес ҡупшы спорт аренаһы ҡалҡып сыҡҡан урында – Имеретин уйһыулығы биләмәһендә йәшәгән. Күсенеү “эпопеяһы” уларға һәм уның кеүектәргә бихисап проблема килтергән. Үҙ хоҡуҡтары өсөн бер нисә йыл буйы властар менән сәкәләшергә, судлашырға, журналистарға, шул иҫәптән сит илдекеләргә лә мөрәжәғәт итергә мәжбүр булғандар икән. Хатта ташландыҡ пансионатта көн итергә тура килгән. Әле Фурса ханым тынысланған, күсенгән кешеләр Некрасовка тигән ҡасабала йәшәй. Ә шулай ҙа ул тирәлә “Тыштан ялтырай, эстән ҡалтырай” тигән әйтем йыш телгә алына кеүек. Аңлатып торорға кәрәкмәйҙер. Баҡһаң, йорттар тиҙ һәм әүеш-тәүеш кенә төҙөлгән. Етмәһә, күсенгән өсөн бирелгән компенсация ла тейешенән кәм кеүек күренә. Сочиҙа барлығы 900 ғаилә күсерелгән икән. Шулай ҙа бының ыңғай яҡтары бар. Әммә бәғзеләр махсус рәүештә уларҙы күрмәҫкә тырыша. Инфраструктура яғынан да, әлеге өйҙәрҙең элеккеһенән уңайлыраҡ, яңыраҡ булғанын да. Кеше ҡыҙыҡ инде ул, мөмкин тиклем күберәк, мөмкин тиклем бушлай алырға ынтыла.\nОлимпия уты эстафетаһын иҫләгеҙ әле, күпме кешелә ул ытырғаныу тыуҙырҙы. Йәнәһе, күпме аҡсаны һыуға ағыҙалар. Әйтерһең, Олимпия уты булмаған хәлдә аҡса һыуға аҡмай! Өфөлә Ут ике көн булды. Шул саҡта урамдар ябылып, ғәҙәти “тығын” оҙағыраҡҡа һуҙылды. Юлда ул Олимпиаданы әрләүҙәр! Һәм ул ике көн үтеп китте, ә “тығын”дар бөтөнләй юҡҡа сыҡманы ла инде. Беҙ һуңғы арала гел кире тойғолар менән йәшәй башланыҡ түгелме? Бәлки, шул Утты йөрөтөүселәр өсөн был көндәр ҙур ваҡиға булғандыр, ә бәлки, улар араһынан кемдер башҡа Өфө урамдарын күрә алмаҫ.\n“Немецкая волна” редакцияһына Ираҡтың “Ансар әл-Сөннә” тигән төркөмөнөң Сочи Олимпиадаһына бәйле ниәте хаҡында хәбәр килгән. Был экстремистик ойошма Волгоградта булған теракттарҙы ла үҙ өҫтөнә алған икән.\nСығыу ваҡыты 28-01-2014, 06:24 | Ҡаранылар: 797\nһаумы Сочи, һаумы олимпиада!\n13 башҡорт спортсыһы Рәсәй данын яҡлаясаҡ\nОлимпиада төҙөлөшөн ҡарарға теләһәгеҙ\nСочи олимпиадаһына махсус ҡағыҙ аҡса сығасаҡ


Өфөлә Miss International Ufa этник матурлыҡ һәм талант республика конкурсы тамамланды - Культурный мир Башкортостана\nӨфөлә Miss International Ufa этник матурлыҡ һәм талант республика конкурсы тамамланды\nКисә, 18 ноябрҙә, «Башҡортостан» дәүләт концерт залында Miss International Ufa этник матурлыҡ һәм талант республика конкурсы тамамланды. Заһир Исмәғилев исемендәге Өфө сәнғәт институтының бишенсе курс студенты Ленария Хәсәнова еңеү яуланы. Ҡыҙ вокал бүлегендә Рәсәйҙең халыҡ артисы Флүрә Килдейәрова класында уҡый. Ленария Хәсәнова башҡорт халыҡ бейеүе «Ете ҡыҙ»ҙы башҡарҙы.\nКонкурста республикала йәшәгән һәм үҙ милләтенең матурлығын күрһәтергә теләгән 18-28 йәшлек ҡыҙҙар ҡатнашты. Быйыл бөтәһе төрлө милләт ҡыҙҙарынан 60 ғариза килде, 12-һе проект финалсыһы тип танылды. Улар 12 халыҡтың — Ангола, Һиндостан, Куба, Ҡытай, Әрмәнстан, Азербайжан, Грузия, Ҡырғыҙстан, шулай уҡ Рәсәй халыҡтары — рус, башҡорт, татар, сыуаш мәҙәниәтен күрһәте. Гала-концертта ҡатнашыусылар дуҫлыҡ бейеүен башҡарҙы.\nПроектты ойоштороусылар – Йәштәр эштәре буйынса федераль агентлыҡ, Милләттәр эштәре буйынса федераль агентлыҡ, Башҡортостан Республикаһының Мәҙәниәт министрлығы, Халыҡтар дуҫлығы йорто, Башҡортостан халыҡтары ассамблеяһы. Проект етәксеһе — «Таврида 5.0» йәш мәҙәниәт һәм сәнғәт эшмәкәрҙәре форумы еңеүсеһе, Өфө ҡурайсыһы Земфира Рәшитова.


Йәмғиәт - Bash.News\nПесня года. Хит-парад\nБөгөн Өфөлә герой балалар тәбрикләнде\n«Кескәй геройҙар форумы»на республика төбәктәренән 28 үҫмер йыйылды. Улар бөтәһе лә бәләгә тарыусыларға ярҙам ҡулы һуҙыусылар, янғында, һыуҙа һәм башҡа хәүефле мәлдәрҙә үҙ-үҙҙәрен батырҙарса күрһәтеүселәр. Сарала Рәсәйҙең төрлө төбәктәрендә йәшәүсе герой балалар тураһында документаль фильм күрһәтелде һәм кескәйҙәргә бүләктәр тапшырылды. Проекттың маҡсаты - йәш быуында кешелеклек, патриотлыҡ тойғоһо уятыу.\nРеспубликаның төп телеканалында «Алып барыусылар» курсы дауам итә\nУҙған аҙнала курс тыңлаусылары интенсив психолог менән эшләһә, бөгөн улар үҙҙәрен актерлыҡ оҫталығында һынап ҡараны. Дәресте был юлы Башҡортостандың атҡаҙанған артисы Айгөл Шакирова алып барҙы. Актерлыҡ оҫталығын үҙләштереү буласаҡ алып барыусылар өсөн мөһим. Ул фекерләү ҡеүәһен арттырыуға һәм ижади һәләтте үҫтереүгә мөмкинлек бирә. Дәрестәр ял көндәре иртәнән кискә тиклем уҙа. Аҙна уртаһында курс тыңлаусылары каналда стажировка үтә ала.\n24 фев, 20:05\nСиләбелә Башҡортостандың 100 йыллығына арналған мәҙәни саралар ойошторола\nСиләбеләге Башҡортостандың рәсми вәкиллеге башланғысы менән Магнитогорск металлургия комбинатының балалар һауыҡтырыу лагерында этносменалар асыласаҡ. Башҡорт халҡының ғөрөф-ғәҙәттәре, йолалары менән таныштырыу өсөн комбинат лагеры биләмәһендә бөтә шарттар бар. Китаптар, Башҡортостан тураһында фильмдар һаҡлана. Махсус төркөмдә милли аш-һыу әҙерләү буйынса оҫталыҡ дәрестәре ойоштороласаҡ, уҡтан атыу һәм милли көрәш буйынса спорт ярыштары уҙғарыу ҡаралған. Шулай уҡ «Уралым» гәзитендә Башҡортостандың 100 йыллығына арналған махсус рубрика асылған. Матбуғат битендә республика тормошонда әүҙем ҡатнашҡан башҡорттар тураһында мәҡәләләр урын аласаҡ.\n24 фев, 19:47\nБөгөн илебеҙ Ватанды һаҡлаусылар көнөн билдәләй\nИзге йолаға ярашлы, байрам тантаналары Өфөнөң «Еңеү паркы»нда башланды. Башҡортостан Башлығы Рөстәм Хәмитов Советтар Союзы Геройҙары Александр Матросов менән Миңлеғәле Ғөбәйҙуллин һәйкәле янындағы «Мәңгелек ут»ҡа сәскә гөлләмәләре һалды.\n23 фев, 23:47\nАрхангел районы Ҡурғаш ауылы халҡы яугир яҡташтарының исемен мәңгеләштерҙе\nТантана Ватанды һаҡлаусылар көнө, шулай уҡ Ҡыҙыл Армияның 100 йыллығына арналды. Мемориалда 24 Бөйөк Ватан һуғышы ветеранының исеме яҙылған. Әйткәндәй, Архангел районынан фронтҡа 9 меңдән ашыу кеше алына һәм уларҙың яртыһы тыуған яҡтарына кире әйләнеп ҡайтмай.\n23 фев, 21:40\nТыуған ил һағында тороусы һалдаттарға сәләм хаттары тапшырылды\n«Йәш гвардия» ойошмаһы ағзалары уларҙы Ватанды һаҡлаусылар көнө уңайынан Өфөнөң ике сауҙа нөктәһендә йыйҙы. Акцияла ҡатнашыусылар хәрби бурысын үтәп йөрөүсе егеттәрҙе байрам менән ҡотлап, изге теләктәрен еткерҙе.\nБорисов мейестәре тергеҙеләсәк\nБелорет районы Айғыр ауылы ергәһендә бер быуат элек төҙөлгән Борисов мейестәренең былтыр урман эшкәртеүселәр һүтеп, юлға түшәүе тураһында яҙма күрһәткәйнек инде. Өфөнөң «Сик» үҫмерҙәр клубына йөрөүсе уҡыусы уларҙы терегеҙеү маҡсатында проект төҙөгән һәм был эш өсөн грант алыуға ирешкән.\n23 фев, 20:00\nҒаиләләр ял итә\nӨфөлә Ватанды һаҡлауылар көнөн ғаилә менан бергә үткәреү матур йолаға әүерелеп бара.\n23 фев, 14:10\nҺалдат һуғышты һайламай\nӘбйәлил районында хәрби бәрелештәрҙә һәләк булған яугирҙар иҫтәлегенә арнап хәтер кисәһе ойошторолдо. Сараға абхаз һәм чечен һуғышы ветерандары, йәшләй генә ғүмерҙәре өҙөлгән егеттәрҙең ата-әсәләре саҡырылды.\n23 фев, 12:47\n23 февраль Ватанды һаҡлаусылар көнө һәм эшсе-крәҫтиән армияһының 100 йыллығы айҡанлы ҡала музейҙарында үҙенсәлекле акция\nБаш ҡала музейҙарында хәрби хеҙмәт үтеүсе һалдаттар, офицерҙар, һуғыш ветерандары һәм уларҙың ғаиләләре өсөн бушлай экскурсиялар ойошторола. Бөйөк Ватан һуғышына арналған залдар хәрбиҙәрҙә ҙур ҡыҙыҡһыныу уята.\nИлһөйәрлек тойғоһон бала саҡтан һалыу мөһим\nБыл турала бөгөн Республика башлығы Ватанды һаҡлаусылар көнөнә арналған тантаналы ултырышта белдерҙе. Сара Өфөнөң Конгресс Холл бинаһында үтте. Байрамға Бөйөк Ватан һуғышы, хәрби бәрелештәр ветерандары, курсанттар, кадеттар, эҙәрмәндәр отрядтары, хәрби-патиротик клубтар, йәш армия хәрәкәте ағзалары саҡырылған. Бер нисә быуын вәкилдәре, уларҙың бөтәһен дә Ватанға һөйөү тигән изге тойғо бәйләй.\n22 фев, 23:59\n«Шүлгәнташ» йәнә иғтибар үҙәгендә\nБылтыр ноябрҙә билдәле мәмерйәлә табылған дөйә һүрәте донъя ғалимдарында ҙур ҡыҙыҡһыныу уятты. Тарихи ҡомартҡыға 14 мең йылдан да кәм түгел. Ул донъяла берҙән-бер булыуы менән үҙенсәлекле. Әлегәсә бындай өлгө табылғаны булмаған. Әйткәндәй, «Шүлгәнташ» мәмерйәһенең хәҙер 3Д моделе лә бар.\n22 фев, 21:17\nДәүләт учреждениеларының йәмәғәт менән бәйләнеш бүлектәре тейешенсә мәғлүмәт биреп еткермәй\nБыл турала Башҡортостан Хөкүмәте Премьер -министры Рөстәм Мәрҙәнов матбуғат һәм киң мәғлүмәт саралары буйынса агентлыҡтың коллегия ултырышында белдерҙе.\n22 фев, 20:45\n«Йәш гвардия» ойошмаһы ағзалары бөгөн Өфөнөң ике сауҙа нөктәһендә әрмелә хәрби бурысын үтәүсе һалдаттарға ҡотлау сәләмдәре йыйҙы. Махсус открыткаларға яҙылған хаттар иртәгә Ватанды һаҡлаусылар көнөндә Алкинолағы хәрби частә хеҙмәт итеүсе һалдаттарға тапшырыласаҡ. «Егеттәргә» Бөтә Рәсәй акцияһы илдең 40-тан ашыу төбәгендә үтә.\n22 фев, 19:19\nӨфөлә Ватанды һаҡлаусылар көнөнә арналған тантаналы йыйылыш бара\nӘле әрме сафтарында 9 мең яҡташыбыҙ хеҙмәт итә.\n22 фев, 16:25\nӨфөлә ауыл хужалығы йәрминкәләре үтәсәк\nҺатыу нөктәләре 24 февраль 10:00 – 16:00 тиклем эшләйәсәк.\n22 фев, 15:32\nДәүләкән ҡалаһы йәшәүсеһенә йәшерен мигрантҡа ҡуртымға фатир биргәне өсөн администратиф штраф һалынды\nФедераль суд приставтары хеҙмәтенең Башҡортостан буйынса идаралығы хеҙмәткәрҙәре, Дәүләкәндә законһыҙ рәүештә йәшәп һәм эшләп йәрәгән Үзбәкстан Республикаһы гражданына ҡуртымға фатир биргән ирҙе яуаплылыҡҡа тарттырҙы.\n22 фев, 15:21\nБашҡортостан ирҙәре ҡайҙа эшләргә теләй?\nВатанды һауҡлаусылар көнөнә арнап, HeadHunter белгестәре республикабыҙ ир-аттары араһында иң популяр һөнәр төрҙәрен асыҡланы.\n22 фев, 13:38\n2017 йылда дөйөм криминаль көсөргәнешлектең кәметеүе өлгәшелгән\nБыл турала, бөгөн, Дәүләт Йыйылышы-Ҡоролтайҙың йыллыҡ эш һөҙөмтәләренә арналған телмәрендә Башҡортостан буйынса эске эштәр министры Роман Деев белдерҙе.\nБатырҙарға - миҙалдар\nБөгөн Өфөлә Ватанды һаҡлаусылар көнө алдынан ғәҙәттән тыш хәлдәрҙә ҡаһарманлыҡ ҡылыусыларға миҙалдар тапшырылды. Кеше ғүмерҙәрен ҡотҡарыусылар араһында Эске эштәр министрлығы хеҙмәткәрҙәре, янғын һүндереүселәр бар. Сарала шулай уҡ локаль бәрелештәрҙә ҡатнашҡан 25 кеше «Хәрби хәрәкәт ветераны» миҙалы менән бүләкләнде.\n21 фев, 20:00